Bukedde Online - Ssente za Pulezidenti Museveni ziyombya abantu\nAbavuganya Ssekandi baagala kumusuuza ggaati\nAbasuubuzi b'e Wandegeya beesimbye mu ssentebe\nAba Lufula baagala Amongi atwale abakulembeze baabwe mu kkooti...\nSsente za Pulezidenti Museveni ziyombya abantu\nEyasse mukama we n'akuuliita n'obukadde mukaaga naye bamusse\nWuuno omulenzi asabye okuwasa Omumbejja Vi...\nSSENTE Pulezidenti Museveni ze yawadde abasuubuzi, abayimbi, bannakatemba ne mu butale zizaalidde abamu ku baazifunye ebizibu. Poliisi eyingidde mu nsonga, okukkakkana ng’abamu bakwatiddwa ne baggalirwa.\nJoseph Lwanga ng’alaga mu ku bbaluwa okuli n’ekifaananyi abasuubuzi kwe basabira ssente Pulezidenti ez’okwekulaakulanya. Ku ddyo, Suzan Kushaba omu ku bakulembeze b’abakyala mu kibiina kya Cooperative mu Owino.\nSsente zino, ziyombya n'abamu ku bakulembeze mu NRM ng'abamu balaga obutali bumativu olw'okukulembeza abayimbi nga Catherine Kusasira, Buchman, Full Figure n'abategesi b'ebivvulu nga Sipapa kye bagamba nti kimalamu amaanyi abazze bakolerera ekibiina okumala ebbanga ddene.\nMu bantu abaalaze okwemulugunya kwabwe, ye ssentebe wa NRM mu Kampala, Salim Uhuru eyagambye nti, kino pulezidenti kye yakoze kiba ng'ekiraga nti, abakulembeze ba NRM mu Kampala yonna ne baminisita mu Kampala bye bakola tebimusanyusa.\nYagasseeko nti, olw'obutabeera musanyufu na bikolebwa baminisita n'abakulembeze ba NRM mu Kampala y'ensonga lwaki yasazeewo okulonda abayimbi nga Catherine Kusasira gwe yafudde omuwabuzi we ku nsonga za Kampala, Mark Bugembe amanyiddwa nga Butchman n'amufuula omuwabuzi wa Pulezidenti ku nsonga za Ghetto.\nMuseveni kuno yagaseeko okusisinkana omuyimbi Eddy Kenzo, Jennifer Nakangubi amanyiddwa nga Full Figure ne Charles Olim amanyiddwa nga Sipapa.\nUhuru agamba nti, tebabadde na ngeri yonna gye basobola kukola bisanyusa Pulezidenti Museveni nga banna NRM tabawa bibazzaamu maanyi.\n"Nze ndowooza kyabadde kikyamu okulonda Kusasira ng'omuwabuzi wa Pulezidenti ku nsonga za Kampala ng'ekibuga kirina "bakaliba" baakyo abakikaddiyiddemu era abategeera ebyobufuzi byakyo", Uhuru bwe yategeezezza.\nYagasseeko nti, abaalondeddwa basobola okukola omulimu n'agamba nti, tewali atasobola kukola singa aba aweereddwa ebyetaagisa okukola omulimu ng'alina n'obumanyirivu n'obukugu kyokka n'alabula nti, singa abakulembeze ba NRM banaasigala nga tebafiiriddwaako mu Kampala, Pulezidenti Museveni tasuubira obuwanguzi bwonna mu 2021 mu kibuga.\nAte ye Godfrey Nyakana amyuka ssentebe wa NRM mu Kampala yanenyezza abantu abamu abaagala okwegaggawaza nga bayita mu kye yayise okubuzaabuza Pulezidenti.\n"Akulembeze bangi mu kibiina bennyamivu naye oluggi olumu bwe luggalwa, wabeerawo olulala oluggulwa." Nyakana bwe yagambye.\nEddy Kenzo Musuuza\nKCCA FC ereese ba musaayimuto babiri okwenyweza\nKCCA FC etadde Omunigeria Egbuonu lwa mutindo gwa kibogwe\nOchaya yeewangulidde kapyata y'omuzannyi wa sizoni\nAba NRM balidde mu kalulu k...\nE Mpigi embiranye ebadde ku kifo kya Ssentebe w’abavubuka wakati wa munna NRM, Manisoor Muluya ne Ronald Kaleebu...\nAbavuganya Ssekandi baagala...\nABAVUGANYA omumyuka wa Pulezidenti bamutaddeko amaanyi okumusuuza ekifo ky’omubaka wa Palamenti e Masaka. Kigambibwa...\nAbasuubuzi b'e Wandegeya be...\nABASUUBUZI mu katale k’e Wandegeya bagambye nga bwe bagudde mu lukwe lwa ssentebe waabwe, Jonathan Gitta okwagala...\nAba Lufula baagala Amongi a...\nABATEMI b'ennyama mu lufula ya City Abattoir mu Kampala basabye Minisita wa Kampala, Betty Amongi ateekewo akakiiko...\nSSAABALAMUZI wa Uganda, Alfonse Owiny-Dollo, ayagala Palamenti ekole amateeka aganaayamba okulwanyisa okusaasana...


Katonda yayawulamu obwakabaka bwa Isirayiri | Ekitabo ky’Abaana\nEkiseera kyonna Sulemaani kye yamala ng’asinza Yakuwa, eggwanga lya Isirayiri lyali mu mirembe. Naye ekiseera kyatuuka Sulemaani n’awasa abakazi bangi okuva mu mawanga amalala, ate ng’abakazi abo baali basinza ebifaananyi. Mpolampola Sulemaani yagenda akyuka naye n’atandika okusinza ebifaananyi. Ekyo kyanyiiza nnyo Yakuwa. Yakuwa yagamba Sulemaani nti: ‘Abantu b’omu lunyiriri lwo bagenda kuggibwako obwakabaka bwa Isirayiri, bwawulwemu ebitundu bibiri. Ekitundu ekisinga obunene ŋŋenda kukiwa omu ku baweereza bo, era abantu b’omu lunyiriri lwo bajja kufuga ekitundu ekisinga obutono.’\nYakuwa yeeyongera okulaga Sulemaani ekyo kye yali asazeewo. Lumu omu ku baweereza ba Sulemaani ayitibwa Yerobowaamu bwe yali atambula, yasisinkana nnabbi ayitibwa Akiya. Akiya yayuzaamu ekyambalo kye ebitundu 12 n’agamba Yerobowaamu nti: ‘Yakuwa agenda kuggya obwakabaka ku Sulemaani abugabanyeemu ebitundu bibiri. Twala ebitundu bino ekkumi eby’olugoye lwange kubanga ogenda kuba kabaka w’ebika kkumi.’ Ekyo Kabaka Sulemaani bwe yakiwulira yayagala okutta Yerobowaamu! Yerobowaamu yadduka n’agenda mu Misiri. Nga wayiseewo ekiseera, Sulemaani yafa era mutabani we Lekobowaamu yafuuka kabaka. Awo Yerobowaamu yakiraba nti yali asobola okuddayo mu Isirayiri.\nAbakadde b’omu Isirayiri baagamba Lekobowaamu nti: ‘Abantu bw’obayisa obulungi bajja kukunywererako.’ Naye mikwano gya Lekobowaamu abaali abavubuka baamugamba nti: ‘Abantu olina kubakwata na bukambwe! Bakozese emirimu egy’amaanyi ennyo!’ Lekobowaamu yakolera ku magezi ga mikwano gye abavubuka. Yayisa bubi abantu era ne bamujeemera. Baalonda Yerobowaamu okuba kabaka w’ebika ekkumi ebya Isirayiri, ebyamanyibwa ng’obwakabaka bwa Isirayiri. Ebika ebirala ebibiri byanywerera ku Lekobowaamu era byamanyibwa nga obwakabaka bwa Yuda. Kati ebika 12 ebya Isirayiri byali byeyawuddemu ebitundu bibiri.\nYerobowaamu yali tayagala bantu ba mu bwakabaka bwe kugenda kusinziza mu Yerusaalemi, kubanga Yerusaalemi yali mu bwakabaka bwa Lekobowaamu. Omanyi ensonga lwaki? Yerobowaamu yatya nti abantu bajja kumuvaako batandike okuwagira Lekobowaamu. Bwe kityo, Yerobowaamu yakola ennyana bbiri eza zzaabu n’agamba abantu be nti: ‘Yerusaalemi kiri wala. Musinzize wano.’ Abantu baatandika okusinza ennyana eza zzaabu era ne beerabira Yakuwa.\n“Temwegattanga wamu na batali bakkiriza. Obutuukirivu n’obujeemu bissa bitya ekimu? . . . Oba omukkiriza atabagana atya n’atali mukkiriza?”—2 Abakkolinso 6:14, 15\nEbibuuzo: Lwaki obwakabaka bwa Isirayiri bwagabanyizibwamu? Bintu ki ebibi Kabaka Lekobowaamu ne Kabaka Yerobowaamu bye baakola?\n1 Bassekabaka 11:1-13, 26-43; 12:1-33


Bukedde Online - Bannayuganda abali e Japan boogedde ebyama ku bya Iryn\nOmusuubuzi afeze owa ‘Mobile Money’\nGavumenti yeeyamye okukolagana ne Katikkiro...\nMAAMA wa Iryn Namubiru akomyewo kipayoppayo mu Uganda alondoole abaattisse muwala we enjaga. Muky. Justin Nyanzi abeera e Bungereza yazze ku Lwokusatu.\nBya JOSEPHAT SSEGUYA NE MARTIN NDIJO\nWabula yatuukidde mu ddwaaliro ng’agamba nti okuva lwe yafuna amawulire g’okusibwa kwa muwala we e Japan, yafuna olumbe oluzze lumuluma.\n“Ekisinga okunnuma kwe kuba nti bukyanga muwala wange asibwa, siyogerangako naye. Kyokka Iryn nga bwe mmumanyi sirowooza nti enjaga eyamukwasizza yagitwala agimanyi. Kirabika waliwo abaagimusiba naye kammale okwetegereza engeri gye yava kuno kubanga nange ebintu byonna mbadde mbisomera ku mukutu gwa Bukedde ogwa\nyintanenti,” Muky. Nyanzi bwe yantegeezezza.\nMutabani we Thadeus Mubiru, maneja wa Iryn ye yabadde avuga maama ono eyatuuse ku Lwokusatu mu nnyonyi ya SN Brussels okumutwala mu ddwaaliro nga n’eddoboozi terivaayo bulungi.\nMuky. Nyanzi alina enju e Makindye mu Klezia Zooni w’atera okubeera n’abaana be omuli Nickolas Mukasa addibwako Yvet Sseguya Irene abeera e Belgium. Iryn bw’aba tali Bufalansa w’abeera ne Thadeus Mubiru maneja we n’abaana abalala.\nMWANNYINA WA IRYN AYOGEDDE\nMukasa agamba nti yeewuunya okulaba nga baakutte mwannyina gwe yayogeddeko ng’omuntumulamu.\n“Olwo ssente ezo zonna yandibadde azaagaza ki? Alina ezimumala ate talina bizibu bingi kutuuka kukola ekyo. Naye tumanyi ajja kubiyitamu.” Mukasa bwe yagambye.\nBANNAYUGANDA BALUMIRIZZA KIM\nAmyuka ssentebe w’ekibiina ekigatta Bannayuganda abali e Japan, Twibu Ssekamatte yategeezezza nti baagenze ku poliisi nga baagala okulaba Iryn kyokka ne babagaana kuba nti ye bamumanyi nga Mufalansa sso ssi Munnayuganda.\n“Kyokka twali tubisomye nti Iryn talina ngoye ate n’emmere y’Abajapani emulemye okulya era twesonzeemu ssente ne tuzimulekera wamu n’emmere n’engoye ez’okukyusa,” bwe yagambye.\nKyokka Bannayuganda abalala e Japan balumbye eyali pulomoota w’ekivvulu Iryn mwe yali agenda okuyimbira e Japan eyeeyita Kim Ueno ng’amannya ge amatuufu ye Hakim Tumwesigye nti talina w’ayinza kusinziira kuloopa kumuliyirira\nbukadde 64 z’agamba okufi irwa era nti Kim ekivvulu kye yali ategese e Japan kyali kimenya mateeka kubanga talina\nlayisinsi ya gavumenti ya Japan kukola mulimu guno.\nBagattako nti Kim yakola kikyamu okutwala Namubiru ayimbe mu bivvulu bye ate nga viza baali bamufunidde ya mulambuzi ekikontana n’amateeka g’e Japan kubanga okuyimba mulimu oguvaamu ssente.\nOkuvaayo bwe bati kiddiridde Kim okutiisatiisa okuloopa maneja wa Namubiru, Thadeus Mubiru gwe yakola naye endagaano ku lwa Namubiru amuliyirire ssente eziri mu bukadde 64 z’agamba okufi irwa oluvannyuma lwa Namubiru okukwatibwa ku kisaawe ky’ennyonyi ekya Narita bwe yali ayingira Japan.\nIRYN YALI WAAKUYIMBA MU BIFO 3\nBannayuganda bano era baategeezezza nti Iryn yali waakuyimba mu bivvulu bibiri kyokka nga byonna awamu byali byakuvaamu ssente obukadde 20. N’olwekyo tewali ngeri Kim gy’ayinza kusaba kuliyirirwa bukadde 64 z’agamba nti ze\n“Ekivvulu kya Iryn ekisooka kyabadde kirina kubeera mu Yotsukaido Cultural Hall ng’okuyingira buli muntu asasula ssente z’e Japan (yen) 3,000.\nBagamba nti ekifo kino kituuza abantu 120 ng’okukipangisa olunaku osasula Yen 8,000 (mu za Uganda nga 199,941/-) ekitegeeza nti singa kibeera kijjuzza kivaamu yen 360,000 (mu za wano 8,997,369/-),” bwe baawandiise.\nEkifo awaalina okubeera ekivvulu ekyokubiri bagamba nti kipangisibwa Yen 7,000 nga kituuza abantu 150 era kino kyali kisuubirwa kuvaamu Yen 450,000 (mu za Uganda 11,246,711/-) omugatte ebivvulu byombi bw’obalirira bivaamu Yen 810,000 (mu za Uganda 20,244,080/-).\nWabula Kim bwe yabadde abalirira obukadde 64 yategeezezza nti waabaddewo n’obubaga obulala bwe yabadde ategese nga Iryn alina okubeerako okusanyusa abantu nga ku bubaga buno kuliko obw’okutambulira ku mmeeri ey’okwejalabya.\nBannnayuganda bano bagamba nti beewuunya okulaba nti Poliisi ya Uganda tennabaako ky’ebuuza Kim ne maneja we Mubiru sso nga be baatikka Iryn ebintu.


Ab’eNamubiru b’alopedde Bamugemereire omugagga abagobaganya ku ttaka – Watchdog Uganda\nABATUUZE b’okukyalo Namubiru ekisangibwa mu Gombolola ye Nama e Mukono baloopedde akakiiko k’oMulamuzi Catherine Bamugemereire omugagga Dick Banoba abafuukidde ekyambika, nga ono abagobaganya ku ttaka.\nBano nga bakulembeddwamu mutuuze munaabwe Umar Sebuyungo bategezezza Omulamuzi Bamugemereire nti, Agasajja gabalumba mu kiro ekimu mu mwezi gw’okuna omwaka guno n’ebatandika okukuba buli mutuuze gwe basanga mu nnyumba nga yebase era n’abamu babatuusaako obuvune saako n’okubononera ebintu byabwe.\nYayongeddeko nti Omugagga ono akozesa nnyo Poliisi okutulugunya abantu abali ku ttaka lino, era nga kababe bakulembeze teri gw’awuliriza, nga yatuuka n’okuleeta bakanyama bakuume ettaka lino nga babeera n’embukuuli z’emiggo nga kw’otadde amajjambiya.\nMu lukiiko olw’atuziddwa ku ttaka lino abatuuze balombozze ennaku omugagga Dick Banoba gy’abatuusizzako nga kwotadde okubabonyaboonya saako n’okusuula amayumba gaabwe ku ttakka nga kati abasinga kubo basula wabweru.\nOluvannyuma akakiiko kalambudde ettaka lyonna era n’ekatuukako ne mu maka g’abantu agasanyizibwawo era ba Puliida b’akakiiko ne bafuna obujulizi okuva ku bantu ab’enjawulo.\nBamugemereire yategezezza abatuuze nti abadde aludde nga awulira emirerembe egiri ku ttaka lino, era n’abagumya nga akakiiko bwe kagenda okubaako ne kye kakola okusobola okubataasa, era n’ebakkaanya nti bagenda kudda nga 25 omwezi guno bawe ensalawo yaabwe.\nKigambibwa nti Dick Banoba yafuna ettaka lino mu myaka gya 1964 okuva ku bazadde be era nga nabo ly’abaweebwa omugenzi kati eyali Ssekiboobo we Ssaza lye Kyaggwe Hamu Mukasa, kyokka bwe yamala ebbanga nga talikozesa abatu ab’enjawulo n’ebatandika okulyesenzaako.\nMuslim cleric kidnapped


Bukedde Online - Kirumira ayise abaatulugunyizibwa Poliisi ya Flying Squad abatwale mu kakiiko k'eddembe ly'obuntu bayambibwe\nEbya Kayihura: ISO ettukizza fayiro y'okwokya...\nEYALI addumira Poliisi y'e Buyende, Mohammad Kirumira aweze okutwala Poliisi mu kakiiko k'eddembe ly'obuntu, bofiisa bonna abakoze effujjo ku bannansi bavunaanibwe olw'ebikolobero byabwe nga bbo ng'omu ku kaweefube gw'aliko okulwanyisa obumenyi bw'amateeka mu ggwanga.\nAfande Mohamad Kirumira ( ku ddyo) ng'aliko byalaga Katikkiro w'ebyalo bya Kabaka David Mutunzi ( ku kkono) bwe yeegasse ku bantu b'eggombolola Mutuba I Mpigi okuleeta amakula e Bulange- Mmengo nga June 7,2018.\nBino yabyogedde awerekeddeko abatuuze mu ggombolola Mutuba I Mpigi abazze e Bulange- Mmengo Ku Lwokuna June 7,2018 bwebabadde baleese amakula ga Kabaka naagamba nti ekiseera ky'abaserikale okukola efujjo Ku bannansi kiweddewo.\n" Nkowoola bonna abatuusibwako okutulugunya okwenjawulo bantuukirire kuba mu kiseera kino ndi mu kukola olukalala oluvannyuma ndutwale mu kakiiko k'eddembe ly'obuntu abapoliisi abo aba Flying Squad bavunaanibwe.\nNnalabye abakulira ekitongole ekyo nga baagobye 60 nsaba abo babakwate babampe, emisango gyanguwe," Kirumira bwe yategeezezza wakati mu kwewuunya nti olaba bamuteekako ogw'okubba chapati ate bano abakoze ebikolobero ebisingako awo.\nKirumira yategeezezza nti Poliisi bw'enaamuta, asuubira okwegatta mu by'obufuzi olwo agende mu maaso n'okulwanyisa obumenyi bw’amateeka.\nEkirala yakkaatiriza ebigambo bya Katikkiro Charles Peter Mayiga ku kya bannabyabufuzi bulijjo okulabikiranga mu mirimu gy’Obwakabaka n’abantu baabwe.\n“ Sizze Mmengo lwakuba nti njagala kwesimbawo e Mawokota naye lwakuba ndi musajja Muganda era alina ensibuko nga nva mu kitundu kino ekya Mutuba I e Mpigi era sirina kutya kwegatta ku bannange okukola emirimu gy’Obwakabaka,” Kirumira bweyayongeddeko era n'ategeeza nti agenda kuddayo asome akuguke mu mateeka.\nAbantu bano bakulembeddwamu ow’eggombolola David Bbuye ne baleeta Ente 4, embuzi 2, enkota z’amatooke 13, enkota za gonja 2, ekibbo kya lumonde Omuganda (1), ekibbo kya kasooli omubisi (1), ensujju (10), enkota za ffene 6, ebinywa by’endagala 2, ettu ly’obutiko n’emmotoka y’enku.\nYe omubaka omukyala mu Palamenti ow’e Mpigi Sarah Temulanda yeebazizza Kabaka Mutebi II olw’okugatta abantu ba Buganda ekintu ekireeseewo obumu nga buli muntu mu kiseera kino yeegazanyiza bulungi .\nDavid Mutunzi nga ye katikkiro w’ebyalo bya Kabaka yasabye abazadde okutegeka abaana baabwe okwang'anga ensi okusinga okubategekera nga lye limu ku kkubo erinaayamba okukuuma ebintu byabwe era n'asaba abantu bongere amaanyi mu bulimi n’obulunzi saako n’okuyigiriza abantu abavubuka okukola emirimu.


Bukedde Online - Trump ne Hillary bakukumbye obululu e New York\nTrump ne Hillary bakukumbye obululu e New York\nGavana awabudde ku bbanka eziwola ssente\nAbasamize banywesezza ow'olubuto omusaayi ...\nDONALD Trump oluwangudde essaza ly’e New York n’alangirira nti teri kigenda kumulemesa kukwata bendera ya kibiina kya Republican era kati obwanga abwolekezza Hillary Clinton owa Democrats.\nTrump ne Clinton\nKu babaka ba Republican 95 abaakubye akalulu mu ssaza ly’e New York, Trump yakukumbye 89 olwo b’avuganya nabo abalala ababiri; Ted Cruz ne John Kasich n’abalekera obululu 6 nga buno bwe baagabanye bombi.\nObuwanguzi buno bwazzizza amaanyi mu nkambi ya Trump eyabadde yaakawangulwa mu masaza 2 amatonotono agaalonda ku ntandikwa y’omwezi guno.\nMu kiseera kin,o Trump ‘aliisa buti’ anti yawezezza obululu 845 nga kati abuzaayo obululu 392 okuweza obululu bw’ababaka 1,237 bwe yeetaaga okuwangula kkaadi y’ekibiina kya Republican ekitunuuliddwa ng’ekirina enkizo okuwangula mu kalulu akanaakubwa nga November 18, 2016 okulonda anaddira Barack Obama mu bigere.\nCruz, nga y’akyaddiridde Trump, ebintu byamuyisizza bubi nnyo mu New York bwe yalemeddwa n’okukwata ekifo ekyokubiri n’amaliriza nga y’asembye era ku bululu 95 yafunyeeko 2 bwokka. Kasich yafunye obululu bw’ababaka 4.\nDonald Trump owa Republican ne mukyala we Melania nga batuuka e Manhattan, New York ekiro ekyakeesezza eggulo\nCruz kati yeetaaga obululu 678 bw’aba waakuwangula Trump, kubanga mu kiseera kino akyakonedde ku bululu 559.\nTrump yasinzidde New York ku kabaga akeebaza abamuwagidde n’agamba nti Cruz amulaba ng’eyawanduse edda era talaba gy’ayinza kukung’aanya bululu 678 kubanga baakalonda mu masaza 29 ng’agasigaddeyo ge matono.\nAmerika erimu amasaza 50. Ku ludda lw’ekibiina kya Democrats, Hillary, ow’emyaka 68 (muka Bill Clinton, eyaliko Pulezidenti wa Amerika) yawangulidde waggulu era obuwanguzi mu New York bwamutuusizza ku bululu 1,930 ng’abuzaayo 453 bwokka okuwangula munne kinvinvi Bernie Sanders ow’emyaka 74 (alina obululu 1,189).\nObuwanguzi bwa Hillary bwesigamye nnyo ku ngeri gy’awagiramu pulogulaamu za munnakibiina ali mu buyinza, Barack Obama.\nHillary Clinton ng’awaga bwe yabadde azze ku katuuti e okubuuza ku bawagizi be mu kiro ekyakeesezza eggulo mwe yawangulidde akamyuku k’aba Democrats (DP) e New York.\nKyokka wakati mu ssanyu ly’obuwanguzi, Trump yafunyeemu ennyiike olw’okumuwangulira mu kifo w’abeerera ddala era w’alina bizinensi ez’amaanyi ekiyitibwa Big Apple mu massekkati g’ekibuga Manhattan ekiri mu ssaza ly’e New York.\nAbabadde bataagalira ddala Trump olw’amalala, amafandali n’ebigambo eby’obusagwa by’afukumula, batandise okukkiriza nti alindiridde buwanguzi era ayinza okwekiika mu kkubo lye ery’okufuuka Pulezidenti wa Amerika ayinza kubeera Hillary Clinton yekka mu kalulu ka November.\nOkulonda okuddako mu ssaza ery’amaanyi ery’e Indiana okw’okubeerawo nga May 3, 2016 kwe kusuubirwa okumalirawo ddala essuubi ly’okumegga Trump, bw’anaaba nalyo aliwangudde.\nAbabba mmotoka boogedde obukodyo bwe bakozesa\nEbizuuliddwa ku babbi abatigomya Kampala


Mujjukire Mukazi wa Lutti | Ekitabo ky’Abaana\nBISOME MU Afrikaans Albanian American Sign Language Amharic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangal Kwanyama Latvian Lhukonzo Lingala Lithuanian Lomwe Low German Lucholi Luganda Luo Luswayiri Luwalabu Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nLutti yali abeera ne Ibulayimu, muganda wa taata we, mu nsi ya Kanani. Ekiseera bwe kyagenda kiyitawo, Ibulayimu ne Lutti baafuna ebisolo bingi nnyo ne kiba nti ekitundu kye baali babeeramu kyali tekikyabamala. Ibulayimu yagamba Lutti nti: ‘Tetukyasobola kubeera wamu. Nkusaba olondewo gy’onoogenda. Bw’onoogenda ku luuyi olwa kkono, nze nga ŋŋenda ku lwa ddyo; bw’onoogenda ku luuyi olwa ddyo, nze nga ŋŋenda ku lwa kkono.’ Ibulayimu yali teyeerowoozaako yekka.\nLutti yalaba ekitundu ekyali kirabika obulungi ennyo ekyali okumpi n’ekibuga ekyali kiyitibwa Sodomu. Kyalimu amazzi mangi n’omuddo omulungi. Bw’atyo yalonda ekifo ekyo era ye n’ab’omu maka ge ne bagenda okubeera eyo.\nAbantu b’omu Sodomu n’ab’omu kibuga Ggomola ekyali kiriraanyewo baali babi nnyo, era Yakuwa yasalawo okuzikiriza ebibuga ebyo. Naye Katonda yali ayagala okuwonyaawo Lutti n’ab’omu maka ge. Bwe kityo yatuma bamalayika babiri okugamba Lutti n’ab’omu maka ge nti: ‘Mwanguwe muve mu kibuga kino! Yakuwa agenda kukizikiriza.’\nNaye Lutti yalwawo okuva mu kibuga. Olw’okuba yali yeekunya, malayika yamukwata ku mukono awamu ne mukyala we ne bawala be ababiri n’abafulumya mu kibuga, n’abagamba nti: ‘Mudduke muleme okufa era temutunula mabega. Bwe munaatunula emabega mujja kufa!’\nBwe baatuuka mu kibuga Zowaali, Yakuwa yatonnyesa omuliro n’amayinja agookya ku Sodomu ne ku Ggomola. Ebibuga ebyo ebibiri byasaanyizibwawo. Mukyala wa Lutti bwe yajeemera Yakuwa n’atunula emabega, yafuuka empagi y’omunnyo! Naye ye Lutti ne bawala be baawonawo kubanga baagondera Yakuwa. Kiteekwa okuba nga kyabanakuwaza nnyo okuba nti mukyala wa Lutti teyagondera Yakuwa. Naye era kyabasanyusa nnyo okuba nti baagondera Yakuwa.\n“Mujjukire mukazi wa Lutti.”—Lukka 17:32\nEbibuuzo: Lwaki Yakuwa yazikiriza Sodomu ne Ggomola? Lwaki mukyala wa Lutti yafuuka empagi y’omunnyo?\nOlubereberye 13:1-13; 19:1-26; Lukka 17:28, 29, 32; 2 Peetero 2:6-9\nMukyala wa Lutti Afuuka Empagi y’Omunnyo\nSooka osome ekitundu ekiri mu Bayibuli oluvannyuma ogatte obutonnyeze. Ekyo ekyatuuka ku mukyala wa Lutti tukiyigirako ki?\nLutti n’Ab’Omu Maka Ge—Olugero Oluli mu Bifaananyi\nWanula eky’okukola kino obeeko by’oyigira ku Lutti n’ab’omu maka ge.\nKakkaadi Akakwata ku Lutti\nWanula kakkaadi kano okasindike ku pulinta omanye ebisingawo ebikwata ku Lutti, mutabani wa muganda wa Ibulayimu.


Bukedde Online - Bakubiriziddwa ku mmere ey’omu ttaka\nBakubiriziddwa ku mmere ey’omu ttaka\nGAVUMENTI ekunze Bannayuganda okwettanira okulima n’okulya emmere ey’obutonde oba emmere ennansi kuba erimu ebirungo ebiyamba okulwanyisa endwadde nga kookolo, sukaali, puleesa, omugejjo, abaana obutakonziba bwongo, n’ebirala ebisusse okutwala ku Gavumenti ssente ennyingi ate n’okukuba abantu obwavu nga babijjanjaba tebiwona.\nKaminsona Alex Bambona ng’abalimi bamulaga emu ku mmere ennaansi eya balugu alimibwa mu Kyaggwe bwe baabadde ku Hotel Africana.\nBino byabadde mu musomo eri bannamawulire abasaka ag’ebyobulimi n’obulunzi okuva mu bitundu by’eggwanga eby’enjawulo ogwategekeddwa Minisitule y’ebyobulimi obulunzi n’obuvubi n’ekitongole ky’ensi yonna ekitumbula obulimi bw’emmere ennaansi ekya Hivos okuva e Netherlands ku Hotel Africana ku Lwokuna.\nOmugenyi omukulu era kaminsona mu minisitule y’ebyobulimi obulunzi n’obuvubi, Alex Bambona yagambye nti, Bannayuganda okulya emmere embi (Fast Foods) kissa ebiseera by’eggwanga eby’omu maaso mu katyabaga kuba abaana baakonziba obwongo ne batasoma bulungi ssente nnyingi Gavumenti z’eteeka ku byenjigiriza ne zifa, ate abantu abakulu balumbibwa ebirwadderwadde ebitawona ensaasaanya ya Gavumenti ku byobulamu ne yeeyongera mu kifo ky’okuzissa ku mirimu gy’enkulaakulana emirala.\nYagambye nti, Minisitule y’ebyobulimi obulunzi n’obuvubi oluvannyuma lw’okukizuula nti emmere ey’obutonde nnyangu okufuna mu bitundu ebitali bimu ate nga erimu ebirungo ebirwanyisa ebirwadderwadde mu baana n’abakulu batandise kaweefube w’okugitaasa obutasaanawo, okukunga abalimi okugirima mu bungi, okugirya n’okutundako, era n’okukuuma ensigo zaayo mu buli kitundu.\nYagambye nti, ekizibu ky’endya embi mu ggwanga kinene naye bannamawulire tebakoze kimala okulabula abantu n’alagyanira ebitongole by’amawulire byonna mu ggwanga okusitukiramu ku nsonga eno.\nImmaculate Daisy omukungu okuva mu kitongole kya Hivos yagambye nti, Hivos ejja kukolaganira wamu ne Gavumenti okutumbula obulimi bw’emmere ennansi mu bitundu by’eggwanga ebitali bimu n’annyonnyola nti emmere eno emanyiddwa mu nsi yonna nti yaamugaso eri obulamu bw’abantu n’ebisolo.


Bukedde Online - Poliisi ekutte omubbi eyakubwa essasi n'adduka\nOmubaka Kabaziguruka asimattuse akabenje e...\nPOLIISI y’e Kabowa erondodde n’ekwata omuvubuka Franko Tusuubira 32, eyakubwa amasasi mu kugulu n’adduka, bwe yali ne banne nga bazinze wooteeri ya Star Royal Motel e Kitebi.\nTusuubira yali ne banne okuli abaategeerekeseeko erinnya limu nga Steven ne Dan nga bazze okunyagulula wooteeri eno wiiki bbiri emabega.\nBaali n’amajambiya n’ebyuma ebikozesebwa okumenya amayumba, ababiri bwe baayingira munda, Tusuubira n’asigala ku geeti okulabiriza ayinza okujja okugwa mu munyago gwabwe.\nOmukuumi wa wooteeri eno, Blessing Ssande yakukunuka gye yali yeekukumye okwahhaanga abazigu, era mu kwetaasa yakuba amasasi okukkakkana nga gakwasizza Tusuubira mu kugulu, wabula n’adduka.\nTusuubira okukwatibwa, yasangiddwa mu ddwaaliro e Mulago gye yatwalibwa okujjanjabwa n’attottola ebyaliwo.\nAgamba; ndi muvuzi wa bodaboda y’akagaali mu Ndeeba era sirina we nsula okuggyako ku ggaali yange ku kkubo. Bwe wabaawo ampa ddiiru nga tugenda.\nNe ku olwo nali ku kkubo, Dan ne Steven ne bandeetera ddiiru nga ya kubba genereeta, obutebe ne ttivvi ku wooteeri eno.\nBulijjo babadde batera okundeetera ddiiru naye nga nze ntambuza mmaali gye baba banyaze, sitera kwenyigiramu butereevu.\nNakwata ensawo eyalimu ejjambiya n’ebikola ebirala ne twolekera Kitebi ku ssaawa nga 8:00 ez’ekiro.\nNasigala ku geeti okulabiriza waleme kubaawo atugwamu, awo asikaali wa wooteeri we yajjira n’emmundu n’atandika okukuba amasasi, nali nziruka n’ankuba amasasi asatu mu kugulu, olwo ne bannange abaali munda ne bafubutuka.\nNadduka n’ebiwundu ne nsanga aba bodaboda ne mbagamba nti banzibyeko pikipiki yange ne bankuba n’amasasi.\nBano be bantwala ku poliisi e Katwe abannyongerayo mu ddwaaliro e Mulago okufuna obujjanjabi, gye banzigye okunkwata. Sinnawona okugulu kunnuma nnyo, nsaba kisonyiwo kuba nange ddiiru bampambe.”\nAgambye baabadde beenyigira mu bubbi bw’okumenya amayumba, okubba amafuta mu mmotoka ennene ku makubo n’okubba ebintu bya wooteeri.\nAkulira bambega ku poliisi e Kabowa, Julius Bogere agambye nti, okukwata Tusuubira baalondoola omusaayi ogwagenda gumuvaamu ng’adduka ne babuuza abantu kwe kuzuula nti yatwalibwako ku poliisi y’e Katwe, ng’eno ye yabatuusizza e Mulago gy’abadde ajjanjabirwa n’akwatibwa.\nPoliisi era yagirimba ng’abanyazi bwe baamubbako pikipiki ye ne bamukuba amasasi.\nAgambye nti, Tusuubira aggudddwaako emisango egy’enjawulo ku fayiro CRB 465/2017, nga kati bakyanoonya banne abadduka batwalibwe mu mbuga z’amateeka.\nWabula ebijambiya Tusuubira ne banne bye baalina kwaliko omusaayi, nga guno gugambibwa nti tegwali gwa Tusuubira ekiteebeerezebwa okuba nga waliwo gye baali basoose okukolera ne baleka nga balumizza abantu.


Bukedde Online - Abakazi 160 bavuddeyo okuvuganya ku bubina\nEbya Kulanama ne maama Fiina bisajjuse\nOmusuubuzi alumirizza Bryan White okugaanira...\nABAWALA 160 be baakavaayo okwewandiisa okuvuganya mu mpaka z’abakazi abalina obubina obunene era minisita Godfrey Kiwanda ategeezezza nti mwetegefu okugenda mu palamenti ayongere okunnyonnyola eggwanga ku mpaka zino z’agamba nti tazirabamu buzibu bwonna.\nOmutegesi w’empaka zino Ann Mungooma yategezezza nti zijjumbiddwa nnyo ng’abawala 160 be baakeewandiisa era omukazi anaanywa mu banne akendo waakuweebwa emmotoka kapyata, ekyapa ky’ettaka n’okumumanyisa mu nsi ez’enjawulo.\nBannaddiini okuli Ssaabalabirizi w’Ekkanisa ya Uganda Stanley Ntagali, ebibiina ebirwanirira eddembe ly’abakyala n’abamu ku babaka ba palamenti batadde ku Kiwanda akazito azisazeemu nga baagamba nti zityoboola ekitiibwa ky’abakazi. Minisita w’okukwasisa empisa Faaza Simon Lukodo naye teyatalizza munne Kiwanda n’amuwa amagezi okweyambisa ebintu ebirala ebitumbula ebyobulambuzi mu kifo ky’okubuukira abakazi. Lokodo yagambye nti empaka zino ziyinza obutakkirizibwa.\nEra n’abamu ku babaka ba palamenti okwabadde n’akulira ekibiina kyabwe ekirwanirira eddembe ly’abaana, Benard Atiku (Ayivu) baatuuse okuwa Kiwanda nsalesale wa nnaku ttaano okusazaamu empaka zino era yeetondere eggwanga. Ate abalala ne bamugamba alekulire wadde mukama we Pulezidenti Museveni yagambye nti abategesi b’empaka zino basaanye okwogerwa nabo mpolampola mu buntu ekigendererwa kyabwe kizuulwe mu kifo ky’okubavumirira mu lwatu nga tebawereddwa mukisa kwennyonnyolako.\nNe yebuuza ;’’ Oba empaka za banalulungi abatono (mu sayizi) zitegekebwa ate ez’abanene ?’’ N’agamba empaka ezitegekebwa nga zisinziira ku bulungi bwa sayizi entono tezirina njawulo na zitegekebwa nga zisinziira ku banene be yayise ba ‘’nabitege.’’ Kyokka n’annyonnyonnyola nti eky’okutegeka empaka z’abanene tekyayisiddwa lukiiko lwa baminisita.\nWabula minisita Kiwanda yategeezezza bannamawulire mu Kampala nti takyogerangako nti empaka zino zigendereddwaamu kukozesa bakazi ba bubina bunene ng’eky’obulambuzi n’asomooza alina bwino nti yakyogera amuleete.\nYagambye nti abavumirira empaka zino ekigendererwa kyazo tebakimanyi. Yannyonnyodde nti empaka zigendereddwa kulaba ng’abawala abanene nabo baweebwa omukisa okuvuganya ku bwa nalulungi zireme kulekerwa bawala batono bokka nga bwe guli kati.\nN’annyonnyola nti empaka zino tezirina njawulo na mpaka za bwanalulungi zeetabwamu nalulungi wa Uganda ne Africa, Quiin Abenakyo n’agamba nti minisitule y’ebyobulambuzi egenda kulung’amya abategesi baazo okulaba nga tezeesitaza bantu.\n‘’Empaka zino teziri wano wokka wabula ziri ne mu nsi endala Malaysia, German Canada, Cameroon era ndi mweteefuteefu okwanjula ensonga zino mu palamenti nyongere okunyonyola eggwanga’’, Kiwanda bwe yategeezeza n’agamba nti abanene babadde balekeddwa bbali .\nOkulonda empaka z’abasinga obubina zaakubeerawo nga June 15, 2019 era ng’ab’okuzeetabamu beewandiisiza ku yintaneti. Ye Ann Mungooma, akulira kkampuni ya ‘ Miss Curvy Uganda’ abategesi b’empaka zino yagambye yeewuunya abantu olw’okuvumirira empaka zino n’agamba nti tebaazitegedde makulu gaazo. Ku ky’okutumbula eby’obulambuzi, Mungoma yabuuzizza: ‘’ Brazil babeera n’ebikujjuko nga bino, batunda bakazi?\nAbakazi abanene abaakula obulungi basikiriza okutunuulira,’’ bwe yabuuzizza. N’agamba nti anawangula empaka zino ajja kwetaba mu mpaka ze zimu ku lukalu lwa Afrika n’oluvannyuma mu nsi yonna nga Abenakyo bwe yakola.\nMinisita omukulu ow’ebyobulambuzi Polof. Ephrahim Kamuntu naye yawagidde empaka n’agamba nti buli omu asobola okweyambisa ky’alina okusikiriza abalambuzi. N’agamba nti empaka za ba bubina bunene abatabulina eby’okuzeetabamu babiveeko bazirekere ababulina.\nYe Munnakenya omukozi w’oku ttivi Grace Msalame atiisizza okuwaabira minisitule y’ebyobulambuzi mu Uganda n’abategeka empaka zino olw’okweyambisa ekifaananyi kye mu by’okuziranga n’okuzitumbula.\nAbayimbi ba Kadongokamu ssente zibayise mu ngalo


Bukedde Online - Trump atabuse lwa China kukweka by'ezudde ku Corona\nTrump atabuse lwa China kukweka by'ezudde ku Corona\nAbantu 27 basiibuddwa mu kalantiini e Kakuuto\nGwe baatumye okutwala omusaayi bamukwatidd...\nTrump atabuse lwa China kukweka by’ezudde ku Corona\nBapulezidenti, XI Jinping (ku kkono) owa China ne Donald Trump owa Amerika.\nCHINA yeekangabirizza ku nsi yonna n'eragira abakugu baayo abali mu kunoonyereza ku nsibuko ya Corona okukomya bunnambiro okufulumya bye batuuseeko okubigabana ne Amerika oba omuntu omulala yenna.\nEkiragiro kino gavumenti ya China yakifulumizza ku nkomerero ya wiiki ewedde era abakugu mu yunivaasite bbiri ababadde bateeka ku mikutu gya yintanenti bye batuuseeko ku kunoonyereza kuno ne babalagira babiggyeyo mbagirawo. Kiddiridde amawanga agakulemberwa Amerika okulumiriza China okuvaako Coronavirus ate n'egattako okuwa amawulire ag'obulimba ku bulwadde, abalwadde, abafudde, abawonye n'engeri gy'ejjanjabamu.\nEbiragiro ebipya China biragira nti buli kiwandiiko ekikwata ku kunoonyereza ku Corona balina kusooka kukiwaayo mu gavumenti n'ebiyitamu n'esalawo kiki kye balina okufulumya.\nAbakugu bategeezezza nti China ky'ekola kigendereddwa kulemesa kaweefube abaddewo mu kunoonyereza ku nsibuko y'ekirwadde kino nga batandikira mu kitundu we kyasibuka (mu China mu kibuga Wuhan mu December w'omwaka oguwedde).\nAMERIKA ERIDDE OBUWUKA Ebiragiro China bye yawaddeAmerika yabiwakanyizza nga Pulezidenti Trump agamba nti okunoonyereza okukolebwa, Amerika yakuteekamu ssente obukadde bwa doola kyenkana 40. Ekireese embeera eno kwe kubeera nti ebiwandiiko ebikwata ku kunoonyereza bye bazze bafulumya okuva mu January, biteeka gavumenti ya China mu matigga ng'ebibuuzo bingi by'erina okwanukula ku nsibuko y'ekirwadde kino n'engeri gye kyatandika okusaasaanyizibwa okuva ku muntu omu okudda ku mulala.\nEbiragiro China bye yafulumizza ng'eyita mu minisitule y'ebyenjigiriza, ssaayansi ne tekinologiya, buli kiwandiiko okufulumizibwa balina okusooka okukyekenneenya ennyo nga tebannaba kukifulumya buli muntu kukisoma. Kirina kusooka mu kakiiko k'ebyensoma ku yunivasite, bakiweereze mu minisitule, olwo kigende mu kakiiko akakolera wansi wa ‘State Council' kasalewo ekisembayo. Ekiwandiiko ekirimu enteekateeka eno kyasoose kufulumira ku mukutu gwa Fudan University mu kibuga Shanghai era waayise akaseera katono omukutu gwa yunivasite ne baguggya ku yintanenti.\nAMERIKA BAWEZE EMITWALO 56 Eggulo, Amerika yokka yawezezza abalwadde 560,433, abafudde 22,115 n'abassuuse 32,634. Okwetooloola ensi yonna abalwadde baweze 1,862,028, abafudde bali 114,291 n'abassuuse 431,613. Bagavana mu masaza ag'enjawulo mu Amerika babadde Bapulezidenti, XI Jinping (ku kkono) owa China ne Donald Trump owa Amerika.\nOMWANA Erin Bates baamuzaala n'ekituli ku mutima ne bamulongoosa era n'emimiro egirina okutambuza omukka gyaliko obuzibu ne bagirongoosa. Abadde yaakatereera ate ku Lwokutaano lwa wiiki ewedde ne balangirira nti yakwatiddwa corona! Ekifaananyi ky'omwana ono baakifulumizzza ku mukutu gwa Dailymail ng'ali ku byuma bimubisse yenna amaaso. Ekiseera kino omwana asobola kubeerako ne nnyina Emma Bates 29, yekka mu ddwaaliro e Liverpool kuba kitaawe Wayne, 32 yabadde alina okudda eka yeeyawule ku bantu abalala.\nEBBUJJE LIPOOCA beemulugunya nti ebyuma ebikebera obulwadde bwa Corona gavumenti bw'ebawa tebukebera bulungi, Trump n'alagira bagavana bonna mu buli ssaza bafune ebyuma eby'omulembe.\nAKATTU E BUNGEREZA\nAmawanga ga Bulaaya nga Bungereza baayingidde wiiki eyookuna nga tebakkirizibwa kuva waka nga bwe balinda olutuula lwa Baminisita olutasukka lwaleero okubabuulira ekiddako.\nAbakola ogw'okuziika e Bungereza beekubidde enduulu nga bategeeza nti obulamu bwabwe buli mu matigga kubanga ebisawo amalwaliro mwe gabadde gasabika abafudde corona byaweddeyo kati babazinga mu masuuka ekintu eky'obulabe.\nKu muliraano e Kenya, eggulo yawezezza abalwadde 197 n'abafudde 8. Rwanda abalwadde 126 nga tewali afudde yo e Tanzania abalwadde 46 abafudde 3, era yo bannansi babadde bakyetaaya.\nJjangu oyolese mu musomo gwa Ssenga


Baganda Baffe ne Bannyinaffe be Baani?\nAbaana Bye Beetaaga Okuva eri Abazadde\nEnsonga Lwaki Yesu Yali Muyigiriza Mukulu\nEbbaluwa Okuva eri Katonda ow’Okwagala\nOyo Eyakola Ebintu Byonna\nKatonda Alina Erinnya\n“Ono Ye Mwana Wange”\nOmuyigiriza Omukulu Yaweerezanga Abalala\nTulina Okuziyiza Ebikemo\nYesu Asinga Badayimooni Amaanyi\nObuyambi Okuva eri Bamalayika ba Katonda\nYesu Atuyigiriza Okusaba\nAbo Abaafuuka Abayigirizwa ba Yesu\nEnsonga Lwaki Tusaanidde Okusonyiwa\nKye Tuyigira ku Kuba ab’Ekisa\nKiki Ekisinga Obukulu?\nEkisobola Okukuleetera Essanyu\nBulijjo Oyagala Okuba nga Ggwe Asooka?\nWaliwo Ekintu Kyonna Ekyandituleetedde Okwewaana\nLwaki Tetusaanidde Kulimba?\nEnsonga Lwaki Abantu Balwala\nAbo Abakola Ebintu Ebibi Basobola Okukyuka?\nLwaki Kizibu nnyo Okukola Ekirungi\nKatonda Wo y’Ani?\nAni Gwe Tusaanidde Okugondera\nEmbaga Zonna Zisanyusa Katonda?\nEkituyamba Okuggwaamu Okutya\nAni Ayinza Okutubudaabuda\nEngeri Yesu Gye Yakuumibwamu\nYesu Asobola Okutukuuma\nBaani Abalizuukizibwa? Balibeera Wa?\nOkujjukira Yakuwa n’Omwana We\nEnsonga Lwaki Tusaanidde Okwagala Yesu\nKatonda Azuukiza Omwana We\nEngeri y’Okusanyusaamu Katonda\nAbaana Abasanyusa Katonda\nEnsonga Lwaki Tusaanidde Okukola\nMikwano Gyaffe Gisaanidde Okwagala Katonda\nObwakabaka bwa Katnda Kye ki? Tulaga Tutya Nti Tubwagala?\nAmazzi Gaasanyaawo Ensi-Kiribaawo Nate?\nTumanya Tutya Nti Kalumagedoni Ali Kumpi?\nOsobola Okubeera mu Nsi ya Katonda Empya ey’Emirembe\nYigira ku Muyigiriza Omukulu\nBISOME MU Afrikaans Albanian American Sign Language Amharic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Croatian Czech Danish Dutch English Estonian Fijian Finnish French Ga Georgian German Greek Greenlandic Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Lucholi Luganda Luswayiri Luwalabu Macedonian Malagasy Maya Mexican Sign Language Norwegian Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Setswana Seychelles Creole Shona Sinhala Slovak Slovenian Spanish Swedish Tagalog Tajiki Tatar Thai Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nLUMU, Omuyigiriza Omukulu yabuuza ekibuuzo ekyewuunyisa. Yabuuza nti: “Maama wange ne baganda bange be baani?” (Matayo 12:48) Wandisobodde okuddamu ekibuuzo ekyo?— Oboolyawo okimanyi nti maama wa Yesu yali ayitibwa Maliyamu. Naye omanyi amanya ga baganda be?— Olowooza yalina ne bannyina?—\nBayibuli egamba nti baganda ba Yesu baali “Yakobo, Yusufu, Simooni ne Yuda.” Mu kiseera Yesu we yakolera omulimu gw’okubuulira, ne bannyina baaliwo nga balamu. Okuva bwe kiri nti Yesu ye yali omuggulanda, abo bonna baali bato be.—Matayo 13:55, 56; Lukka 1:34, 35.\nNe baganda ba Yesu baali bayigirizwa be?— Bayibuli egamba nti mu kusooka baali “tebamukkiririzaamu.” (Yokaana 7:5) Naye oluvannyuma lw’ekiseera, Yakobo ne Yuda baafuuka bayigirizwa be, era baawandiika n’ebitabo ebimu ebya Bayibuli. Omanyi ebitabo bye baawandiika?— Baawandiika ekitabo kya Yakobo n’ekitabo kya Yuda.\nWadde nga Bayibuli teyogera mannya ga bannyina ba Yesu, tumanyi nti yalina nga babiri. Naye ayinza n’okuba nga yalina n’abalala. Bannyina ba Yesu abo nabo baafuuka bagoberezi be?— Ekyo Bayibuli tekyogerako, n’olwekyo tetumanyi. Naye omanyi ensonga lwaki Yesu yabuuza nti, “Maama wange ne baganda bange be baani?”— Ka tulabe.\nYesu bwe yali ayigiriza abayigirizwa be, waliwo omuntu eyajja n’amugamba nti: “Maama wo ne baganda bo bayimiridde wabweru baagala kwogerako naawe.” Awo Yesu yakozesa akakisa ako okubaako ekintu ekikulu ennyo ky’ayigiriza. Yabuuza ekibuuzo kino ekyewuunyisa: “Maama wange ne baganda bange be baani?” Yagolola omukono gwe eri abayigirizwa be n’agamba nti: “Laba! Maama wange ne baganda bange!”\nOluvannyuma Yesu yannyonnyola kye yali ategeeza, ng’agamba nti: “Buli akola Kitange ali mu ggulu by’ayagala ye muganda wange, mwannyinaze era maama wange.” (Matayo 12:47-50) Kino kiraga nti Yesu yali ayagala nnyo abayigirizwa be. Yesu yali atuyigiriza nti abayigirizwa be baali nga baganda be bennyini ab’omubiri, bannyina, era bamaama be.\nYesu yagamba nti baganda be ne bannyina be baani?\nMu kiseera ekyo baganda ba Yesu ab’omubiri—Yakobo, Yusufu, Simooni, ne Yuda—baali tebakkiriza nti Yesu Mwana wa Katonda. Bateekwa okuba nga tebakkiriza ebyo malayika Gabulyeri bye yagamba maama waabwe. (Lukka 1: 30-33) N’olwekyo bayinza okuba nga baayisanga bubi Yesu. Omuntu yenna eyeeyisa bw’atyo taba muganda wo yennyini oba mwannyoko. Waliwo omuntu gw’omanyi ataayagalanga muganda we oba mwannyina?—\nBayibuli etubuulira ebikwata ku Esawu ne Yakobo era n’engeri Esawu gye yanyiiga ennyo n’atuuka n’okugamba nti: ‘Ŋŋenda kutta muganda wange Yakobo.’ Maama waabwe, Lebbeeka, yatya nnyo era n’agamba Yakobo ave awaka Esawu aleme okumutta. (Olubereberye 27:41-46) Naye nga wayiseewo emyaka mingi, Esawu yakyusa endowooza ye, era yagwa Yakobo mu kifuba n’amunywegera.—Olubereberye 33:4.\nYakobo yalina abaana abalenzi 12. Naye batabani ba Yakobo abakulu baali tebaagala muganda waabwe omuto Yusufu. Baamukwatirwa obuggya olw’okuba taata waabwe yali amwagala nnyo. N’olwekyo baamutunda eri abasuubuzi ba baddu abaali bagenda e Misiri. Oluvannyuma baagamba kitaabwe nti Yusufu yali attiddwa ensolo enkambwe. (Olubereberye 37:23-36) Ekyo tekyali kibi nnyo?—\nNga wayiseewo ekiseera, baganda ba Yusufu beenenya olw’ekyo kye baakola. N’olwekyo Yusufu yabasonyiwa. Olaba engeri Yusufu gye yali nga Yesu?— Abatume ba Yesu baamuddukako ng’akwatiddwa, era ne Peetero yamwegaana. Kyokka, okufaananako Yusufu, Yesu yabasonyiwa bonna.\nKiki kye tuyigira ku ekyo Kayini kye yakola Abbeeri?\nEra Bayibuli etubuulira ebikwata ku b’oluganda ababiri Kayini ne Abbeeri. Nabo tusobola okubaako kye tubayigirako. Katonda yalaba nga Kayini tayagalira ddala muganda we. N’olwekyo Katonda yagamba Kayini okukyusa mu nneeyisa ye. Singa Kayini yali ayagala Katonda, yandimuwuliriza. Naye yali tayagala Katonda. Lumu Kayini yagamba Abbeeri nti: ‘Tugende mu nnimiro.’ Abbeeri yagenda ne Kayini. Bwe baali nga bali bokka mu nnimiro, Kayini yakuba nnyo muganda we n’amutta.—Olubereberye 4:2-8.\nBayibuli egamba nti waliwo ekintu ekikulu ennyo kye tuyigira ku ekyo. Okimanyi?— ‘Buno bwe bubaka bwe mwawulira okuva ku lubereberye: Tusaanidde okwagalana; tetusaanidde kuba nga Kayini eyava eri omubi.’ N’olwekyo ab’oluganda basaanidde okwagalana. Tebasaanidde okuba nga Kayini.—1 Yokaana 3:11, 12.\nLwaki si kirungi okuba nga Kayini?— Kubanga Bayibuli egamba nti ‘yava eri omubi,’ Sitaani Omulyolyomi. Okuva bwe kiri nti Kayini yeeyisa ng’Omulyolyomi, Omulyolyomi ye yali nga kitaawe.\nOtegedde ensonga lwaki kikulu okwagala baganda bo ne bannyoko?— Bw’oba nga tobaagala, oba okoppa baana b’ani?— Abaana b’Omulyolyomi. Tewandyagadde kuba ng’omu ku baana abo, wandyagadde?— Kati olwo, oyinza otya okulaga nti oyagala okuba omwana wa Katonda?— Ng’oyagalira ddala baganda bo ne bannyoko.\nNaye okwagala kye ki?— Okwagala ye nneewulira ey’amaanyi gye tuba nayo etuleetera okwagala okukolera abalala ebintu ebirungi. Bwe tuba n’endowooza ennungi ku bantu abalala era nga tubakolera ebirungi, tuba tulaga nti tubaagala. Kati olwo, baganda baffe ne bannyinaffe be tusaanidde okwagala be baani?— Jjukira, Yesu yayigiriza nti be baganda baffe Abakristaayo abali mu nsi yonna.\nOyinza otya okulaga nti oyagala muganda wo?\nLwaki kikulu nnyo okwagala baganda baffe ne bannyinaffe Abakristaayo?— Bayibuli egamba nti: “Oyo atayagala muganda we [oba mwannyina] gw’alabako, tayinza kwagala Katonda gw’atalabangako.” (1 Yokaana 4:20) N’olwekyo tetusaanidde kwagala ba luganda bamu na bamu. Wabula tulina okwagala bonna. Yesu yagamba: “Ku kino bonna kwe bajja okutegeerera nti muli bayigirizwa bange bwe munaayagalananga.” (Yokaana 13:35) Oyagala ab’oluganda bonna?— Kijjukire nti bw’oba nga tobaagala, toyinza kuba nga ddala oyagala Katonda.\nTuyinza tutya okulaga nti twagalira ddala baganda baffe ne bannyinaffe?— Bwe tuba tubaagala, tetujja kubeeyawulako olw’okuba tetwagala kwogera nabo. Bonna tujja kubatwala nga mikwano gyaffe. Tujja kubakoleranga ebirungi era tujja kuba beetegefu okubawa ku bye tulina. Era singa baba mu buzibu, tujja kubayamba kubanga ffenna tuli ba luganda.\nBwe kiba nti ddala twagala baganda baffe ne bannyinaffe, ekyo kiba kiraga ki?— Kiba kiraga nti tuli bayigirizwa ba Yesu, Omuyigiriza Omukulu. Ekyo si kye twandyagadde okuba?—\nSoma ebyawandiikibwa bino ebirala ebitukubiriza okwagala baganda baffe ne bannyinaffe. Abaggalatiya 6:10 ne 1 Yokaana 4:8, 21.\nBaawandiika Ebikwata ku Yesu\nSoma ebikwata ku bawandiisi ba Bayibuli 8, abaaliwo mu kiseera Yesu we yabeerera ku nsi era abaawandiika ebikwata ku bulamu bwe.\nAkulira mu Nazaaleesi


Bukedde Online - Bujingo ayagala twawukane awase mukazi we omupya'\nBujingo ayagala twawukane awase mukazi we omupya'\nBujingo atabuse ne mukyala we: Ensonga z'obutakkaanya...\nEyagenda okukola amaze mwezi talabika\nAgamba nti Bujingo ayogera bulimba. Ekimuluma nnagaana okussa omukono ku mpapula z’okwawukana asobole okuwasa omukazi omulala. Bategeka mbaga n’omuwala (amannya gasirikiddwa), akolera ku Salt Ttivvi era Bujingo yamupangisiza ennyumba e Lungujja.\nTeddy Nanuswa, mukyala wa Bujingo.\nMuka Bujingo, Teddy Nanuswa Bujingo ategeezezza Bukedde nti bba ayagala baawukane awase omukazi omulala.\n“Tubadde mu bufumbo kati emyaka 29. Tufuniddemu abaana bana okuli omuwala omukulu ow’emyaka 27.\nEbintu byatandika okutabuka mu 2016, omwami wange bwe yatandika okukomawo awaka ng’akyuse nnyo. Nnafuna olugambo nti alinayo abakazi abalala,” bwe yategeezezza.\nN’agamba: ebintu byatabukira ddala mu 2017, Bujingo bwe yatandika okusula awaka olunaku lumu oba obutaddira ddala okumala wiiki.\nBwe nnamugambako n’atiisatiisa nti bwe sisirika, agenda kutegeeza ekkanisa nti nze (Teddy) ne muwala wange twagala kubba ttaka lya kkanisa.\nEkigendererwa kyali kutwonoona. Bujingo yampa ekirowoozo twawukane ne nkigaana kubanga nze naye ffe tukulira ekkanisa tulina okuba ekyokulabirako ekirungi.\nAbaana baatandika okumbuuza kitaabwe gy’ali ne nkaluubirirwa okubabuulira wadde nga nnali ntegedde ku bigambibwa nti alina omuwala akola ku Salt Ttivvi eya Bujingo.\nTtivvi eno ne leediyo gattako ettaka eriri ku yiika 8.5 bye bimu ku byobugagga by’ekkanisa eyo.\nEttaka lyagulwa doola obukadde 2 n’emitwalo 15 (eza Uganda obuwumbi 8 n’emitwalo etaano).\nEttaka lino, Bujingo ly’agamba nti njagala kulibba ne muwala wange Doreen Kirabo. Agattako: Bujingo y’akola buli kimu mu kkanisa.\nKye yakola kwe kunzigya ku lukalala lw’abalina okubuulira. Ate mu January 2018, yajja awaka n’alagira abaana okufulumya engoye ze zonna n’engatto babisse mu mmotoka ye.\nBwe yali tannasimbula kuva waka e Kitende n’ategeeza abaana nti, “twawukanye ne maama wammwe. Takyali mukazi wange. Kyokka mwe nja kugenda mu maaso okubalabirira.”\nOkuva olwo, agamba nti Bujingo yatandika okwogera eby’okwawukana. N’atuuka n’okututiisa okussa ekifaananyi kyange(Teddy) ne Doreen ku mikutu gy’amawulire ng’ategeeza nga bwe twagala okubba ettaka ly’ekkanisa.\nKu Ssande, abantu bankubidde essimu nga bandabula nve ku by’ettaka ly’ekkanisa. Olwo Bujingo yabadde amaze okwogera ku katuuti nga mukazi we bw’ayagala okwezza ettaka ly’ekkanisa.\nAgamba nti Bujingo olumu yali abuulira ku mpeta n’aggyako eyiye (eya Bujingo) n’agisuula.\nYantegeeza nti tagenda kuddayo kugyambala era agenda kugibuulirako enjiri okumala emyezi esatu ebeere nga tekyalina makulu.\n“Kyokka wadde Bujingo yasuula empeta, eyange nja kusigala nga njambala kubanga nagifuna mu mateeka,” bwe yannyonnyodde.\nAgamba nti Bujingo ayogera bulimba. Ekimuluma nnagaana okussa omukono ku mpapula z’okwawukana asobole okuwasa omukazi omulala.\nBategeka mbaga n’omuwala (amannya gasirikiddwa), akolera ku Salt Ttivvi era Bujingo yamupangisiza ennyumba e Lungujja.\nAmuzimbira enju endala e Wakiso mwe banaabeera ng’embaga ewedde. Sijja kukkiriza kwawukana.\nOyo ye baze. Ekinnuma kwe kunteekako eky’okwagala okubba ettaka ly’ekkanisa ne muwala wange Doreen. Twagala atuwe obuyambi okuli fiizi z’abaana n’obujjanjabi nga tulwadde. Ebijja nja kubigumira. Katonda gy’ali ekituufu kijja kuvaayo.” Bwatyo Teddy Nanuswa bwe yawunzise emboozi ye ne Bukedde ku bibatabula ne bba Omusumba Bujingo owa House of prayer Ministries.\nTeddy Nanuswa Bujingo,


Bukedde Online - Eddwaliro ly'e Mbale ddwadde!\nEnteekateeka z'omupiira gw'amasomero ga secondly ez'omwaka guno...\nFamire ya Ssemwanga egaanyi Zari obutadda...\nAkulira minisitule y'ebyobulamu Dr. Ruth Aceng ng'alina by'annyonnyola\nAKAKIIKO ka palamenti akavunaanyizibwa ku by’obulamu kasabye gavumenti okukangavvula abakulira eddwaliro ly’e Mbale olw’obujjama obuyitiridde mu ddwaaliro.\nAbabaka era baagala gavumenti eyongere amaanyi mu kukaka abakozesa bodaboda okwambala ebikofiira oluvannyuma lw’okukizuula abantu abasinga abaagwa ku bubenje mu malwaliro omuli n’e Mulago bwabatuusibwako ‘boda boda’.\nBongedde okwemulugunya ku muze gw’okusaba abalwadde ssente mu malwaliro ga gavumenti ne banokolayo ery’e Iganga lye bagamba nti liyitiddemu ‘abafere’ n’abasawo abatuufu abasaba ssente ng’atalina kizibu okumukolako. Ne bawa eky’okulabirako nti okukuula erinnyo bw’otabawa 3,000/- tebaliggyaamu.\nBino biri mu lipooti y’akakiiko ka palamenti akavunaanyizibwa ku by’obulamu eyavudde mu kubuuliriza n’okulambula amalwaliro g’omu Kampala n’obuvanjuba bwa Uganda bwe babaddeko.\nAb’akakiiko baagambye nti bennyamivu olw’embeera embi eddwaliro ly’e Mbale gye lirimu n’abaliddukanya okulemererwa okutuukiriza obuyonjo. Ne bagamba nti engeri kasasiro n’ebintu ebirala ebiva mu ddwaliro gye bikwatibwa mbi nnyo. Era kwe kusaba abakulira eddwaliro lino bakangavvulwe olw’obulagajjavu.\nBasabye gavumenti okussaawo omutindo gw’ebyobuyonjo ogulina okugobererwa amalwaliro gonna ng’abatabituukiriza bakangavvulwa. Baasabye gavumenti okufunira abasawo bonna yinifoomu okuli n’amannya gaabwe kikendeeze obufere n’okusaba abalwadde ssente mu malwaliro ga gavumenti.\nEnteekateeka z'omupiira gw'amasomero ga secondly ez'omwaka guno ziwedde\nNamwandu alemesezza bamulekwa okwabiza...\nNNAMWANDU alinnye eggere mu kwabya olumbe lwa bba.Aluyimirizza n’ebyokulya ebibadde bitegekebwa n’abibalesa. Batidde...\nMakerere yunivasite yejjuludde...


Bukedde Online - Kabaka akambuwadde ku Masiro n'awa ebiragiro ebikambwe\nKabaka afulumizza ekiwandiiko ku nsonga z'Amasiro. Kiikino mu bujjuvu\nAb'Empeewo y'e Kkungu baagala Kabaka abato...\nSsabasajja Kabaka wa Buganda Ronald Muwenda Mutebi II\nKABAKA nga tannawa biragiro ku Masiro, yasoose kutuukirirwa abantu ab’enjawulo omuli Abataka, Abalangira n’Abambejja abaamulaze obuzibu bwe bawulira mu Masiro ago obuyinza okugalemesa okuggwa amangu.\nMu bubaka obuyingira omwaka, Kabaka Ronald Mutebi II yakirambika nti Amasiro g’e Kasubi galina okumalirizibwa mu mwaka 2016 era okukambuwala kyaddiridde okumuyitiramu ebigenda mu maaso nga biraga nti omwaka guno gusobola okuggwaako ng’Amasiro tegawedde.\nEnsonda e Mmengo zaategeezezza nti ku Mmande, Kabaka yasiimye n’agenda mu Lubiri e Mmengo n’asisinkana abamu ku bakwatibwako ensonga eno wamu n’abawabuzi.\nMu be yasisinkanye mwabaddemu Minisita w’enkuluze era omuwabuzi omukulu mu Lubiri Ambassador William Bill Matovu, Minisita w’ebyobuwanga ennono n’obulambuzi Dennis Walusimbi Ssengendo, Omuwandiisi wa Kabaka ow’ekyama Peter Mpanga, Katikkiro Charles Peter Mayiga n’abalala.\nOlwamaze okubasisinkana, Kabaka n’asalawo ekiddako.\nYasazeewo okuyimiriza enkola y’okulambuzanga abantu omulimu gw’Amasiro we gutuuse eyatandikibwa Katikkiro Charles Peter Mayiga ebadde ebeerawo ku ntandikwa ya buli mwezi ng’ennaku z’omwezi 1 n’alambika nti, “Omulimu Katikkiro aligulambuza abantu omulundi gumu nga guwedde”.\nKuno Kabaka yagasseeko okuyimiriza abaami b’omu Masiro, Katikkiro w’Amasiro Ssaalongo George Mulumba, Nnaalinnya Beatrice Namikka, Mugema w’Amasiro ne Kaggo w’Amasiro era n’agattako nti, “Baliyitibwa ng’Amasiro gawedde okuddaabirizibwa”.\nMu bbaluwa Kabaka gye yawandiise eggulo yategeezezza nti: Emirimu gy'okuzimba amasiro gano gitambudde kasoobo era gitaataaganyiziddwa nnyo kubanga abantu ssi bangi abamanyi ekibadde kirina okukolebwa era ddi?\nEmirimu egisigadde gya bakugu era gijja kukolebwa abo abaakwasibwa emirimu egyo. Wabulaakayole n’Abagirinnya bajja kugikwanaganya era bakole ekyetaagisa.\nMu kiseera kino Amasiro gajja kuba maggale olw'okusobozesa abakugu okukola ekyetaagisa.\nOLUTALO LWA KATIKKIRO NE NNAALINNYA LWAKAMBUWAZZA KABAKA\nOlwokusatu oluwedde lwe lwabadde olulambula olw’omulundi ogwa 28 bukya Mayiga atandika nkola y’okulambuza abantu buli ntandikwa ya mwezi.\nMu kusooka ennambuza zino zaakozesebwanga okusonda ettoffaali kyokka ennambula ezisembyeyo zibadde zifuuse za mbirigo; nga Nnaalinnya Namikka ne ttiimu ye balaga obutali bumativu eri Mayiga ne ttiimu ya Bayinginiya abavunaanyizibwa ku mirimu egy’ekikugu ku nnyumba enkulu mu Masiro - Muzibwazaalampanga.\nOkusika omuguwa kwatandika mwaka guwedde era Abazaana abalabirira Amasiro baatuuka n’okwekalakaasa ne baggyawo emikeeka Katikkiro gye yalina okufukamirako mu Muzibwazaalampanga n’afukamira mu ttaka mu lulambuza olwaliwo nga September 1, 2015.\nEnnambuza ezaddako nazo zibadde za kaweereege era mu kulambula kwa February 1, 2016 Nnaalinnya Namikka yayimirira mu maaso ga Katikkiro n’amutegeeza nti: Abakugu mbawadde ennaku ttaano, bwe baba tebalina kye batandiseeko nga nze omulimu ngwekwatiramu.\nWabula ennaku zaggwaako era talina kye yakolawo nga kigambibwa nti yali amaze okufuna okuwabulwa nti enkola y’okwekalakaasa Kabaka tagyagala. Kyokka okulaga obutali bumativu kwagenda bugenzi mu maaso era entikko yaabwo yabaddewo ku Lwokubiri lwa wiiki ewedde March 1, 2016.\nKatikkiro olwabadde okutuuka mu Masiro yagenze butereevu mu nnyumba Muzibwazaalampanga era wadde eno tewakkiriziddwaayo bannamawulire, Bukedde yafunye akatambi akalaga Namikka ng’atadde Katikkiro ku nninga ku nkola y’emirimu ey’akasoobo eremesezza okumaliriza Amasiro.\nNamikka yasoose kulaga butali bumativu ku ngeri ‘ebizizi’ ebyali bikoleddwa ‘Abagirinnya’ (Sserumpanise ne Wabulaakayole) abakkirizibwa mu nnono, ate gye byawanulwayo akulira ttiimu y’abakugu Jonathan Nsubuga nga tagoberedde bulombolombo.\nYagasseeko okubuuza amaanyi Nsubuga gy’agaggya okufutyanka emirimu egikolebwa ab’ennono ne watabeerawo amukomako!\nkatikkiro Mayiga ne Nnaalinnya Namikka kabaka abawadde ebiragiro\nYayogedde ne ku butaagaliza n’effubitizi lye yayogeddeko ng’erigootaanyizza omulimu kubanga mu kuggyayo ‘ebizizi’ okutambulizibwa essubi nga bagamba nti ssi be baali bateekeddwa okukola omulimu, kyokka ebika bwe byasabibwa okuweereza abantu abatuufu ate ne biweerereza ddala abo abaali bakoze omulimu ogwayonoonebwa!\nKatikkiro bwe yaweereddwa omukisa okwogera talina kye yayanukula ku bigambo bya Namikka wabula yawadde buwi bweyamu nti, “Omulimu guno gwakuggwa…. Ssaabasajja Kabaka awangaale!” olwo n’assa ekigali mu bibbo n’agenda mu kidaala abantu abalala we baabadde balindidde.\nNamikka bwe yagenze mu kidaala yamazeewo akaseera katono ne yeekandagga n’agenda mu nnyumba z’Abazaana n’aleka Katikkiro mu kidaala. Nti bino byonna Kabaka babadde babimunnyonnyola era okumalawo okusika omuguwa okubaddewo, kwe kusalawo okussa ebbali ababadde mu kusika omuguwa omulimu gukwasibwe Minisita Dennis Walusimbi, abakugu n’Abagirinnya gusobole okutambula.\nAbamu ku bali mu Masiro baategeezezza Bukedde nti ng’oggyeeko omulimu okutambula akasoobo, olutalo wakati wa Namikka ne Mayiga lweyongeramu amaanyi nga Namikka agamba nti emirimu gy’ateekeddwa okukola ate Katikkiro agiwa bantu balala naddala abavunaanyizibwa ku mirimu egy’ekikugu abakulirwa Nsubuga.\nObukuubagano buno bubadde buzingiramu n’olukiiko olwakwasibwa omulimu gw’okuzimba amasiro gano olukulirwa Hajji Kaddu Kiberu. Wabula Kabaka yeebazizza Katikkiro n’olukiiko lwa Kaddu Kiberu olw’omulimu omunene ogukoleddwa.\nMu byamalirizibwa kuliko bbugwe n’ennyumba z’Abazaana wabula Muzibwazaalampanga eyatandikibwa okuzimbibwa nga January 2013 ku mulembe gwa Ying. J.B Walusimbi akyalemye.\nMayiga bwe yakwata Ddamula mu May 2013 yalaalika nti atandikira ku Masiro era okusonda Ettoffaali ne kutandika era bbuggwe w’Amasiro bwe yaggwa ku kudda ku kizimbe Masengere.\nAB’ENNONO N’ABAZAANA NABO BANYIIVU\nBino we bijjidde ng’abakola omulimu ogw’ennono mu kuzimba Amasiro abamanyiddwa nga Abagirinnya balina obutali bumativu era baagaanye okuwaayo omulimu gw'ebizizi ebiwanikibwa mu kasolya ka Muzibwazaalampanga nga bagamba nti babanja obukadde 80 ezirina okubasasulwa.\nErias Sserumpanise nga yeyakulemberamu Abagirinnya okukola ebizizi bino yategezezza nti amaze ebbanga nga yeetawula e Mmengo okufuna ensimbi ez'obukozi bwabwe kyokka nga teri kavaayo.\nKabaka nga tannawa kiragiro kipya ku Masiro, Sserumpanise yabadde amaze okusisinkana Mayiga nti bakiraba ng’abakungu abatassa kitiibwa mu mulimu ogukolebwa ab’ennono y’ensonga lwaki n’ensimbi ze baba beetaaga bamala kuzisimbira kaggo ate nga ssente z’abakugu bazibaweerawo nga baakazisaba.\nAbazaana mu masiro nabo baludde nga beemulugunya ku ngeri gye bayisibwamu omuli okubulwa eby'okulya n'okunywa nga bagamba nti kiva ku kuba ng’ensimbi zonna ezikungaanyibwa mu Masiro okuva mu balambuzi abagendayo zitwalibwa Mmengo ne basigala nga beerya nkuta!\nAbataka abamu beemulugunya ne ku ngeri Sharifah Kirimuttu Omukongozi wa Kabaka Kintu okusindiikirizibwa ku nkomerero y'omwaka 2015 bwe yagenda mu Masiro okulambika abakozi ku bikulu bye balina okukola kyokka abakungu okuva e Mmengo nga bali wamu n’abaserikale ne bamukanyuga ebweru nga bagamba nti bye yali akola byali bya sitaani.\nKirimuttu yategeezezza Bukedde nti ensonga ezo zonna zibadde zeetaagisa Kabaka okusitukiramu kubanga “Nnyinimu bw’atakwata mu kisibo, embuzi zifa nnaganga!”\nManU etunuulidde Ibrahim Konate okuggumiza ekisenge bawangule liigi


Bukedde Online - Abaabaddewo nga Chameleone akuba Sseguya bakoze sitatimenti\nUganda egenda kufuna tekinologiya alwanyisa...\nChameleone (ku ddyo) ng’awemula Sseguya ku mukolo gwa Kusasira.\nABAABADDEWO nga Jose Chameleone akuba munnamawulire wa Bukedde, Josephat Sseguya bakoze sitatimenti ku poliisi nga bamulumiriza okumukuba.\nKigambibwa nti nga April 20, 2018 ku mukolo gw’okwanjula kwa Catherine Kusasira ne Fred Sserugga e Luweero, Chameleone bwe yamaze okuyimba n’alumba Sseguya ng’alinga amubuuza n’amukuba ebikonde ku lubuto. Ekyaddiridde kumuvuma ng’akozesa ebigambo ebiwemula.\nGodfrey Katongole eyalaba ebyaliwo yategeezezza poliisi y’e Katwe nti, Chameleone yava mu mbeera ng’alinga alina ekimusindika okutaama n’akuba Sseguya oluvannyuma n’amubaka ekibegabega nga bw’amuvuma ebigambo ebyobuwemu.\nYagasseeko nti abasinga we baategeerera olutalo nga Chameleone akutte Sseguya ebibegabega. Ebyasooka eby’okumukuba batono abaabiraba kubanga amaaso gaali ku Kusasira ne bba Sserugga.\nEyakwassiddwa okunoonyereza ku musango guno, Christopher Namanya yasabye abalina obujulizi okubuwaayo ng’okunoonyereza bwe kugenda mu maaso. Omusawo wa poliisi yakebedde Sseguya eggulo nga Sseguya agamba teyasooka kuwulira bulumi mu lubuto n’ekifuba wabula nga kati olubuto Chameleone mwe yamukuba ebikonde lumuluma. Balooya ba kkampuni ya Vision Group evunaanyizibwa ku Bukedde, Josephat Sseguya mw’akola ensonga baziyingiddemu okuvunaana Chameleone.\nKu Mmande, omwogezi wa poliisi, Emilian Kayima yalabudde abeeyita Bassereebu okukomya okwetwala ng’abali waggulu w’amateeka kubanga okukuba omuntu musango. Yasomye etteeka nti okukuba omuntu ne bw’oba tamulumizza nnyo, osibwa omwaka gumu ate ssinga alumizibwa osibwa emyaka etaano n’ebibonerezo ebirala.\nKu Ssande, Sseguya yaggudde ku Chameleone emisango ku fayiro nnamba SD; 59/22/04/2018 okumutiisatiisa okumukolako obulabe n’okumutta kwe yagasse ogw’okumukuba. Wabula Chameleone ku Mmande yategeezezza nti teyakubye Sseguya wabula yamulabudde bulabuzi nga mukwano gwe alekere awo okumwogerako obubi.


Bukedde Online - OKUSIIGA ETTOSI: Akalombolombo akagumya abagenda okusalwa embalu\nBy'olina okukola okweyagalira mu nnyumba e...\nKu makya ennyo, Abataka basatu okuva ku kyalo Bunanyuma mu ggombolola y’e Bushika mu disitulikiti y’e Buduuda baabukeereza nkokola ne bakkirira mu lutobazzi ne batandika okusotta ettosi mu kasirise okutuusa bwe lyafuuka olutyatya.\nBya Richard Wetaya\nEttosi lyali liteekebwateekebwa okukola omukolo gw'ebyobuwangwa guno ogumanyiddwa nga Imbalu. Mu lulimi Olumasaaba kiyitibwa ‘Khuakha Litosi' oba ‘Liloba', mu Luganda ekitegeeza okusiiga ettosi.\nOmukolo ogwa ‘Khuakha Litosi' oba okusiiga ettosi gukolebwa ku bantu abagenda okusalibwa embalu bwe baba tebannaba kutandika kukomolebwa.\nEmbalu esalibwa abalenzi abavubuse nga akalombolombo mwe bayita okusajjakula ne bafuuka abasajja.\nOmukolo gw'okusiiga ettosi mukulu nnyo mu kusala embalu wadde nga mu kiseera kino eky'obulwadde bwa ssennyiga omukambwe, Covid- 19, abantu batono nnyo abaagulabako nga gukolebwa nga September 10,2020.\nKu lunaku olwo, ekyalo Bunanyuma kyabuguumirira ng'abeng'anda z'abantu abaali bagenda okukolebwako omukolo gw'embalu bazina nga bwe bakola ebikujjuko, nga balinda abantu baabwe okuyitibwa mu lutobazzi basiigibwe ettosi.\nNg'enjuba emaze okugolooba, abataka abasatu baali bamaze okusaawa ekikande ekyali mu lutobazzi we baasottera ettosi, nga n'ebikere ebitera okukaabira mu lutobazzi nabyo bisirise be cce, nabyo nga biringa ebirinda okulaba enkuuka eddako.\nNg'abataka bamalirizza okusotta ettosi, ennyimba z'obuwangwa n'embuutu byatandika okuwulikika naye nga biri walako n'ekifo awaali wateekebwateekebwa okusiiga ettosi.\nEkyali Bunanyuma kyali kijjobi kyennyini, amazina ng'Abataka abasatu bazina wamu n'abantu abalala nga bwe basunda ebibegabega n'emikono.\nLwaki ettosi luvulula?\nPeter Waneloba, omusomesa era Omutaka mu Bushika agamba nti ettosi okuvulula ke kabonero akooleka okubeerawo kw'amaanyi g'Omusambwa gw'Embalu.\n"Amaanyi gano gamanyiddwa nga ‘Kumusambwa kwe Imbalu' mu Lugisu. Ettosi bwe liba livulula lyefaanaanyirizaako amalwa ageesera.\nOKUTABAGANYA ABAGENDA OKUSALIBWA EMBALU N'EMYOYO GYA BAJJAJJAABWE\n"Omukolo gw'okusaaba ettosi, ke kabonero akateeka abagenda okusalibwa Embalu mu ntabagana n'amaanyi g'omusambwa gwa Imbalu. Amaanyi gano tosobola kugalaba oba okugawulira, wabula galina obubonero bwe galaga abataka abateekateeka ettosi," Waneloba bw'annyonnyola.\n"Obumu ku bubonero obwo kwe kuvulula kw'ettosi. Omukolo guno ogw'okusaaba ettosi ennaku zino gugenze gusereba, abantu abasinga tebagumanyi kubanga Abataka b'ekitundu tebakoze mulimu gumala okunnyonnyola nsonga eno eri Abavubuka.\nNga September 10, abaali bagenda okusalibwa embalu nga bali wamu n'abazinyi baabwe, baatandika okuzina nga beetoloola ekibangirizi kya Bunanyuma Communual Grounds naye nga beekubye amabanga okwerinda Corona.\nOluvanyuma abantu mwenda ab'okusalibwa embalu, baaleetebwa ku lutobazzi akawungeezi okusiigibwa ettosi nga tebannagenda kubasala.\nOKUWA ETTOSI OMUKISA\nAbataka abaategese ettosi baali bamaze okutegeka embuzi n'enkoko era ne babisala olw'okusiima amaanyi ga Imbalu.\nEttosi buli lwe livulula abantu b'omukitundu bagamba nti liba lyesera ng'amalwa bwe geesera nga gatuuse okunywebwaera abamu balowooza nti guba mwenge gwa musambwa gwa Imbalu." Paul Nakhokho omu ku bakulembeze b'ekika e Manafwa bw'annyonnyola.\nOMUGASO GW'OKUSAABA ETTOSI NG'OGENDA OKUSALIBWA EMBALU\n"Abamasaaba bakkiriza nti okusaaba ettosi kuwa obuvumu n'okuguma eri abagenda okusalibwa. Era kaba kabonero akalaga emikisa eri abagenda okusalibwa. Era kiyamba okwawula agenda okusalibwa ku balala abali ku mukolo." Waneloba bw'annyonnyola.\nKigambibwa nti ettosi lirina engeri gye ligumya n,okumyumyula omubiri gw'oyo agenda okusalibwa, ne kikendeeza ku misinde omusaayi kwe guddukira okusobola okulaba nga mu kiseera ky'okumusala tavaamu musaayi mungi.\nABATAKA BASIIGA ETTOSI\nAbaali bagenda okusalibwa, David Wabuteya 17, ne James Makwa 16 baatwalibwa ku lutobazzi okubasiiga ettosi nga kigambibwa buli omu olwo yali alinnyiddwaako omusambwa gwa Imbalu\nWakati mu kubasiiga ettosi, Umulongi yawulirwanga ng'ajjukiza abagenda okusalibwa okubeera abagumu baleme kutya kubasala kuba ekiseera kyali kituuse.\n"Mu kiseera kino temulina kulowooza ku kintu kirala kyonna okuggyako okumaliriza okubasala obulungi. Mubeere bagumu awatali kutya wadde okukankana. Muweese abeng'anda zammwe n'ekika kyammwe ekitiibwa, kiyambe n'abalala abalijja okubeera abavumu okutwala ennono yaffe eno mu maaso." Umulongi bwe yabagamba.\nNga bamaze okubasiiga ettosi Wabuteya, Makwa ne banaabwe abalala baatwalibwa okusalibwa nga bawerekerwako abeng'anda zaabwe abaali babagalidde emiggo n'amajambiya okusobola okulaba nga omukolo gw'okubasala guggwa bulungi.\nWabuteya, Makwa ne bannaabwe omusanvu baabasala mu buvumu obw'ekitalo obwawa essanyu abeng'anda zaabwe.\nOLWO BAALI BAFUUSE BASAJJA!


Makubuya yasinzidde mu Lukiiko lwa Buganda nakubiriza Abaganda okulwanyisa eteeta ly’ettaka « BugandaWatch\nMakubuya yasinzidde mu Lukiiko lwa Buganda nakubiriza Abaganda okulwanyisa eteeta ly’ettaka\nComments Off on Makubuya yasinzidde mu Lukiiko lwa Buganda nakubiriza Abaganda okulwanyisa eteeta ly’ettaka\nBuganda, Headlines, News, Society, Uganda\nbaganda, buganda, corruption, kabaka, katikkiro, kubba, land, mengo, mutebi, news, nrm, theft, ttaka, Uganda\nOmumyuka wa Katikkiro ow’okusatu era minisita w’ebyamateeka e Mengo, Owek. Apollo Nelson Makubuya yasinzidde mu Lukiiko lwa Buganda olukulu olwatudde e Mengo nga 16 October, 2017 n’atangaaza ku tteeka ly’ettaka gavumenti ya NRM lyeyagala okuyisa . Etteeka lino liwa gavumenti ya Uganda obuyinza okutwala ettaka ly’omuntu okulikozesa nga tesoose kukaanya ne naye ku muwendo gw’ensimbi gw’esaana okumuliyilira. Kyeyavudde akubiriza Abaganda okulwanyisa etteeka lino, kubanga lijjidde mu mutima gwa kutwala ttaka lya Baganda.\nOwek. Makubuya yanyonyodde nti, emu kunsonga gavumenti ya NRM zeyawa lwaki yetaaga okutwala ettaka nga tesoose kukkaanya naye, kwekuba nti nnyini ttaka oyo ayinza okuba nga asaba ssente okusinga ezandibadde ez’obwenkanya. Olwo obutakaanya nebulemesa omulimu okugenda mu maaso awamu n’enkulakulana.\nMakubuya yalabudde nti etteeka lino liwa gavumenti ya Uganda obuyinza okutwala mu Kkooti omuwendo gwa ssente gwonna yo gweeba esazeewo nti gwegusaanidde okuliyila omuntu gwetutteko ettaka. Ekyo nga kiwedde, olwo nannyini ttaka ne gavumenti nga lwebatandika buli omu okuwoleza kkooti, esalewo oba nga ssente gavumenti zekiriza okusasula za bwenkanya. Ate ng’ettaka lyatwaalibwa dda\nYayongeddeko nti okusinziira ku lukalala lwettaka gavumenti lyegamba nti bannanyini lyo baliremedde nga baagala ssente ezisukkiridde, lyonna liri mu Buganda. Ekyo ye nga kimukakasa nti ekigendererwa ky’etteeka lino kubba ttaka ku Baganda. Era nti olukalala lwa gavumenti lulaga nti ettaka lyeyetaaga liri mu bifo nga: Bbanda ku 6, Kinnawattaka, Kasokoso, Kigo Lunya, Munyonyo, Masanafu, Namungoona e Kyaddondo n’eNkokonjeru mu Kyaggwe.\nNga awunzika, Owek. Makubuya yagambye nti kkooti za Uganda zirwisa nnyo emisango ate nga n’obwenkanya emirundi mingi bubula. Kyeyavudde akubiriza Abaganda okulwanyisa etteeka lino, kubanga lijjidde mu mutima gwa kutwala ttaka lyaabwe. Wabula Makubuya teyalambuludde bulungi bukodyo bwonna bwebasaana kukozesa, naddala oluvannyuma lw’amawulire okufuluma ababaka abawerako abeyita abakikirira Buganda mu palimenti ya Uganda balimba bulimbi nti Baganda so nga ba nnamawanga (Laba: Munamateeka Nsibambi alabudde minister Nankabirwa, ba MP bangi mu Buganda balimba si Baganda).\nOkunonyereza BugandaWatch kwekoze kulaga nti, kisoboka okuba nga erimu ku ttaka eliri ku lukalala Owek. Makubuya lweyajulizza lyandiba mu mikono gya ba bannamawanga, so si Baganda. Ate nga lyonna awamu ttono nnyo okugerageranya n’erya mailo 9,000 (ebitundu 50% eby’ettaka mu Buganda) abakungu be Mengo lyebakyalemeddwa okunnyonyola gyeryadda oluvanyumya lw’olukwe lwa MOU ya 2013.


Okuva 6:23,Ebyabaleevi 10:1-Ebyabaleevi 10:2,Okubala 11:16 LCB - Alooni n’awasa Eriseba, muwala wa - Bible Gateway\nOkuva 6:23 Endagaano Enkadde nʼEndagaano Empya (LCB)\n23 Alooni n’awasa Eriseba, muwala wa Aminadaabu era nga ye mwannyina wa Nakayisoni. Yamuzaalira abaana bano: Nadabu ne Abiku, Eriyazaali ne Isamaali.\nEbyabaleevi 9Ebyabaleevi 11\nEbyabaleevi 10:1-2 Endagaano Enkadde nʼEndagaano Empya (LCB)\n10 Awo olwatuuka, batabani ba Alooni, Nadabu ne Abiku ne beetwalira buli omu ekyoterezo kye, ne bateekamu omuliro, ne bassaako obubaane, ne bawaayo eri Mukama Katonda omuliro ogutali mutukuvu, ne basobya ekiragiro kye. 2 Omuliro ne guva eri Mukama ne gubookya, ne bafiira awo mu maaso ga Mukama Katonda.\nOkubala 11:16 Endagaano Enkadde nʼEndagaano Empya (LCB)\n16 Mukama n’agamba Musa nti, “Nfunira abasajja nsanvu mu bakulu ba Isirayiri b’omanyi nga be bakulu b’abantu era nga be bakulembeze baabwe obaleete ku Weema ya Mukama ey’Okukuŋŋaanirangamu, bayimirire awo naawe.


Wuuno Omusajja atawena, awasiza embaga abakazi basatu omulundi gumu | NTV\nHome » News » Akawungeezi » Wuuno Omusajja atawena, awasiza embaga abakazi basatu omulundi gumu\nEntebbe Man marries three women\nWuuno Omusajja atawena, awasiza embaga abakazi basatu omulundi gumu\nSsalongo Muhammed Ssemanda omutuuze w’e Nkumba Bbendegere mu Katabi Town Council oluvannyuma lw’okuwoowebwa yeebazizza Allah olw'abakyala bano abamwagala okamala yadde nga talina nsimbi nyingi.\nAbatuuze ku mwalo e Kasenyi mu Katabi Town Council bawuniikiridde munnaabwe bwasazeewo okuwasa abakyala basatu omulundi gumu okumenya likodi mu kitundu kino!\nSsalongo Muhammed Ssemanda ow’emyaka 50 enzaalwa y’okukyalo Kitosi mu ggombolola y’e Kyamuliibwa e Masaka ng’akola gwa kutunda matooke ku mwalo e Kasenyi yawasizza abakyala abasatu n’aleeka abantu ga bamunyenyeza mitwe n’abawuulu okukuba emimiro.\nBakira obwedda asaaliza abangi, Ssalongo Muhamad Ssemanda alese bangi bamutenda.\nKu bakyala abawasiddwa babiri baaluganda okuli mukyala mukulu Salmat Naluwugge ow’emyaka 48 ne Jameo Nakayizza ow’emyaka 27 nga kwogasse Mastula Namwanje 24 nga ye mukyala muto.natAbakyala bano abanyumidde mu kadaali, akamwenyumwenyu obwedda tekabava ku matama.\nAbatuuze eno embaga bagiyise yakyasa.\nBano baasoose kuwoowebwa Sheikh Swalehe Mugenyi mu maka ga Sophia Namaalo e Nkumba Kavundiira oluvannyuma ne basembeza abagenyi baabwe ku Local Beach ku mwalo e Kasenyi wakati mu nduulu ey’oluleekereeke.\nYe mukyala mukulu Salmat Naluwugge ayaniriza banne n’ategeeza nga bwagenda okwongera okubabangula ku ngeri yokwagalamu bba waabwe.\n‹ Ekitongole ekilamuzi kigenda kunonyeleza ku bafunira enguzi ku mobile money\nObuwanguzi mmu kulywanyisa envuba embi, Empuuta yeeyongedde mu nyanja Nalubaale ›\nPosted 11 hours 37 min ago..\nPosted 11 hours 40 min ago..\nPosted 11 hours 18 min ago..\nPosted 11 hours 35 min ago..


Bukedde Online - Haa laba embooko y'e Wakiso\nHaa laba embooko y'e Wakiso\n'Omuzimu gwa maama gwanzigya mu ddya ne gunfunira omusajja omulala\nSirabanga ku musajja Muzaata gwe yali ande...\nJENNIFER Namyalo 23, ye Miss Wkiso era omwolesi w’emisono y’omu ku bawala abaavuganya mu mpaka za Miss Uganda 2013 ezaakamalirizo. Muwala wa Oliver Christ Luwedde Nagawa n’omugenzi Bedan Kiberu naye ng’abeera wa jjajjaawe Margaret Kabenge e Masajja mu Wakiso.\nJENNIFER Namyalo 23, ye Miss Wkiso era omwolesi w’emisono y’omu ku bawala abaavuganya mu mpaka za Miss Uganda 2013 ezaakamalirizo. Muwala wa Oliver Christ Luwedde Nagawa n’omugenzi Bedan Kiberu naye ng’abeera wa jjajjaawe Margaret Kabenge e Masajja mu Wakiso. Namusisinkanye era mu mboozi yaffe yagambye bwati:\nObulamu buli butya nnyabo?\nSi bwa mulembe ndi mukoowu, ebitabo bimpuuba. Nsomera ku Multitech Business Institute njagala kuba mubaliririzi wa bitabo.\nEbitabo n’okwolesa emisono obikwataganya otya?\nOkwolesa emisono kuba kwa kiro ate ebitabo bya misana.\nKusoomozebwa ki kw’osanze mu misono?\nBatusasula obusente butono ate okufuuna dizayina ow’erinnya si kyangu.\nKiki ekyakusikiriza ovuganye mu mpaka za Miss Uganda?\nJjajja ye yampa amawulire nti, abategesi baagala abaagala okuvuganya n’ang’amaba ngende ngezeeko. Ekirala nayagala kulikozesa nga kkubo okutuukiriza ebimu ku birooto byange. Njagala nnyo abaana abato era nnumwa buli lwe ndaba omwana abonaabona ate lumu nakyalako ku Sanyu Babies Home ne ndaba obwetaavu bw’abaana bano nalowooza nti nga mpita mu miss Uganda nnyinza okufuna abantu abannyambako okuyamba abaana bano.\nJennifer Namyalo Miss Wakiso 2013.\nWawulira otya obutawangulayo ngule?\nOkuvuganya kwali kwa maanyi okuviira ddala e Masaka gye twasookera mu kusunsulamu ne nnindirira kyonna ekijja.\nBiki bye wafunayo?\nNneeyongedde okumanyika, emikwano, obuvumu kubanga kati nsobola okwogerera mu lukung’aana n’ebirala bingi.\nEbyo nabikoowa bimala budde kati ndi ku bitabo eby’omukwano nabirimu ne nta.\nOsuubira ddi okuddamu okufuna omwagalwa era wandiyagadde musajja ki?\nEkiseera ekituufu bwe kinaatuuka mmanyi nja kumufuna era njagala mukozi.\nHaa laba embooko y’e Wakiso\nâ€˜Ebikulu ebituukiddwaako omwaka gunoâ€™\nMuseveni awadde Palamenti ebiragiro ku kya Gavt. okwewola ssente ebweru\nMuseveni ayimirizza ssente za NAADS


Bukedde Online - Akubye amasasi mu badigize n'attirawo mwenda\nOMUVUBUKA alumbye abadigize mu bbaala n’abasindirira amasasi agattiddewo abantu mwenda. Poliisi bw’egezezzaako okumukwata egenze okumutuukako mu nnyumba mw’abadde asula esanze amaze okutta maama we naye ne yeekuba ekyasi ekimuggye mu budde.\nTobias Rathjen, nga yeeyambisa emmundu ennene, yasoose kulumba ebifo bya mirundi ebiri abadigize mwe banywereza enjaga eya ‘Shisha'\nMu lulumba olwasoose, Rathjen yalumbye ebbaala eyitibwa Midnight bar mu kibuga Hanau ekyesudde mayiro 12 okuva mu kibuga Frankfurt ekya Girimaani ku ssaawa 4:00 ez'ekiro , awo n'attirawo abantu bana n'okulumya abalala musanvu.\nWaayiseeko eddakiika nga 15 , n'akola obulumbaganyi obwokubiri ku bbaala ya Arena Bar nayo esangibwa mu kibuga Hanau, awo n'attirawo abantu bataano nga bano yabasanze mu kasenge omujjudde omukka omweru nga bakommonta enjaga eya ‘Shisha' era kigambibwa nti abo we yabakubidde amasasi nga n'ebiri ku nsi tebabimanyi kubanga Shisha yabadde abali ku mitwe .\nNg'amaze okutta abantu, ekifo kyonna kijjudde omusaayi n'abawonyewo babunye ebiwabo, Rathjen yalinnye emmotoka n'adduka era poliisi yagenze okutuuka mu kitundu yasanze nsassagge, olwo n'eyungula abawanvu n'abampi okutandika omuyiggo.\nOkusinziira ku lupapula lw'amawulire olwa ‘Bild', olusinga okutunda mu Girimaani , poliisi yalondedde omuvubuka oyo n'emutuukako mu nnyumba mw'abadde asula wabula yagenze okusamba oluggi yasanze emirambo ebiri nga ogumu gwa Rathjen ate omulala gwa nnyina.\nPoliisi yazudde akatambi Rathjen ke yeekutte ng'agamba nti abantu abo b'asse basaana okusaanyawo kubanga baava mu nsi zaabwe ne bakajjala mu Girimaani nga kati kizibu okubatikka okubazzaayo ewaabwe kubanga baagundiira dda era ekirina okubakolwako , kwe kubatta n'agamba nti ye ogugwe agukoze, n'abalala banaatandikira awo.\nMmeeya w'ekibuga Hanau, Claus Kaminsky, yategeezezza nti talina kubuusabuusa kwonna, kino ekikolwa kya butujju bwennyini n'agamba nti buno bwe butemu obukyasinze okubeera obwentiisa mu byafaayo by'ekibuga Hanau.\nMukama yampa ekitone kati mbaleetera magoba


Bukedde Online - Mzee Zedde: Yeewuunya abakazi abagaana okukebeza abaana baabwe okukakasa oba nga ba kika ekyo\nMzee Zedde: Yeewuunya abakazi abagaana okukebeza abaana baabwe okukakasa oba nga ba kika ekyo\nMZEE ZEDDE: Yewuunya Omusumba bw'akala amaaso n'amansa entungo nga teyeesiseemuyadde akatono\nMutuggyeeko ffoloffoto w'emboozi za Sseguya\nABANGE ani yatandiikiriza omuze gw’okukebeza abaana mu byuma okukakasa nti ddala ba mu maka omwo?\nBannange ono nnabe yennyini azze okusenkenya amaka anti obuteesigahhana butandikira wano.\nGgwe tegereza ssemaka w’aggya ekirowoozo okukebeza abaana be akakase oba ddala y’abazaala!\nKino nno kiba kikulu era bino bwe bituuka mu maka obufumbo buba ku ttengerere kuba omusajja okukebeza abaana wamala kubaawo bigwawo ebimuleetera okwekengera.\nNaye abange ate kambuuze, olwo ggwe nnakyala lwaki weenyigira mu bikolwa ebikuleetera munno okukubuusabuusa n’atuuka n’okutwala ezzadde lyammwe mu kyuma alikebere si kulwa ng’ayola ogutali musaayi gwe?\nEkirungi edda buli mwana eyabeeranga mu maka yalinga wa mu nju naye kati abantu baaluno bakaze amaaso ne bakamala bwe beefudde k’ezaala k’ekomberera, tebakyayagalira ddala kusaasaanya nsimbi ku baana be batazaala.\nNaye erudda bayinza okuba abatuufu, omwana gw’otozaala kyetaaga n’omusaasaanyizaako ensimbi ng’okimanyidde ddala nti omuyamba buyambi naye si mu ngeri yakumukusiba ng’ekituufu omukazi akimanyi nti omwana si muzaale wa mu maka.\nEdda waabangawo enkola ey’okukebera abaana mu buwangwa nga mu Buganda ng’abaana bakeberebwa mu mukolo ogw’okubaalula.\nOmukolo guno gwateekanga nnyo abakazi ku bunkenke kubanga akalira k’omwana we bwe kaateekebwanga mu kibbo omuli amazzi ne katadda ku ngulu ng’oyo omwana si wa mu kika ekyo.\nEra wano obudde we bwaddiranga ku bunnaabwo olwo omukazi ng’atandika kunoonya gy’atwala mwana anti kyabanga kimaze okweraga nti yabaligira mu bufumbo era oyo omwana mu kiseera ekyo yatandikirangawo okuboolebwa mu famire.\nEnkola y’okwalula abaana yawalirizanga abakazi okwekuuma mu bufumbo ne batatambula naddala nga bakyazaala kuba baakimanyanga nti omukolo gw’okwalula abaana bwe gunaatuuka akalira k’omwana ne katadda ku ngulu ng’obudde bumukeeredde.\nNaye kirabika abakazi b’ennaku zino tebakyalina kibakanga abasajja kye bavudde basalawo okukozesanga ebyuma okukakasa abaana.\nNaye era mwattu n’enkola eno erimu obuzibu kubanga waliwo ebyuma ebiwa ebivudde mu musaayi eby’ekicupuli, ekyuma ne kigaba omwana awakyamu!\nNnasomye mu mawulire nga kitaawe w’eyali ddereeva wa Bobi Wine, eyattirwa mu Arua, akebezza bazzukulu be bonna okukakasiza ddala abaana ba mutabani we alabirire omusaayi gwe yeesiga.\nMusajja mukulu ono yabadde mutuufu kubanga sipiidi abakazi gye baabadde baleeterako abaana, yabadde esusse.\nKigambibwa nti waliwo abakyala abaatidde eby’omusaayi ne beecwacwana nti si ka ssente abaana baabwe bajja kubeerabiririra okusinga okubatwala mu kyuma okubakebera.\nNaye abange ggwe atalina kye weekengera, ekyuma okityako ki? Abaganda bagamba nti akatali kabbe amagumba osuula mu luggya.\noolwekyo ebyuma biyinza okuyambako okulwanyisa obutali bwesigwa mu mak


Abaali bassita boogedde lwaki Arsenal evuya\nWAKATI mu kulwana emalire mu bifo eby'oku mwanjo eddeyo mu mpaka za Bulaaya, Arsenal yaakakubwa emipiira ebiri egiddiring’ana.\nMan City yagikubye (3-0) wamu ne Brighton (2-1). Kino kyagirese mu kifo kya 10 nga ManU eri mu kyokutaano (ekigenda mu Europa) egisinga obubonero 6.\nAbawagizi ba Arsenal bali mu kutya nti emipiira omunaana gye uzaayo bwe batagifunamu bubonero bwegasa, empaka za Bulaaya eza sizoni ejja baakuzirabira ku ttivvi nga balaba kirimaanyi bannaabwe.\nEzimu ku ttiimu ze babuzaayo kuliko; Spurs, Wolves, Southampton, Leicester ne Liverpool n'endala. Abaaliko bassita ba Premier boogedde ku kivuddeko omutindo gwa Arsenal ogw'ekibogwe;\nJAMIER CARRAGHER (Liverpool)\nEmbeera eri mu Arsenal tenneewuunyisa ate sisuubira kulabawo njawulo. Abalowooza nti yakubiddwa lwakuba ekisaawe temwabadde bawagizi si kituufu kuba emyaka gigenda mu 10 nga w'obasuubirira okwaka bazikira buzikizi.\nGARY NEVILLE (ManU)\nOyo Arteta mmuwa amagezi ga kuyiwa kisenge kyonna kuba akyakubwa nnyo. Enzannya ya Arsenal ekyuse nnyo n'ekisenge olaba nga kiyimirira bulungi naye abazannyi abakirimu babi nnyo. Yeetaaga abazibizi abakkakkamu.\nRAY PARLOUR (Arsenal)\nArteta anneewuunyisa buli kiseera okuwolereza abazannyi abamukubya. Simanyi oba alinze kumugoba alabe ekituufu! Tewakyali nsonga lwaki osigala weesiga abazannyi nga David Luiz mu kisenge kyo. Nze nga bwe ndaba, Arsenal evuga edda mabega.\nROY KEANE (ManU)\nSikyasobola kwesunga mupiira gwa Arsenal gwonna. Ku mulembe gwaffe nga gunsuza sseebase wabula kati ttiimu ejjudde bakaceere, abatalina mbavu zigirwanirira ndabamu ki! Nga nze nneesunga ttiimu efaanana bw'etyo!\nObuzibu businga kuva ku bagagga ba Arsenal. Arteta mwagala azannyise bazannyi ki be mutamuwadde? Singa temukwata ssente kuzissa mu ttiimu, mukkirize efuuke kimpenkyekubire.\n(Arsenal) Ekinneewuunyisa, ye ttiimu yaffe okufuuka 'Aubameyang FC' kuba bw'atayaka, bateebi banne ne bassita abalala tebafaayo kusitula ttiimu.\nOmutendesi wa Arsenal, Mikel Arteta akkirizza nti omulimu gw'okuzza Arsenal ku maapu gukyali munene nnyo.\n"Okulinnyisa emitima gy'abazannyi lutalo lunene. Tukubiddwa emipiira ebiri nga kati nnina kulwana kubamatiza bagyerabire," Arteta, eyasikira Unai Emery bwe yategeezezza.\nYagasseeko nti obuzibu we businga be bassita be abasinga obutamuwa kya maanyi ku kisaawe. "Tetuyinza kwekwasa buvune bwa Bernd Leno kuba twabadde n'emikisa egiwangula mingi," Arteta bwe yayongeddeko.\nKu Lwokuna, Arsenal ekyalira Southampton mu Premier.


Bukedde Online - Uganda ekoze likodi ng'ewangula eza World University Netball Championship\nUganda ekoze likodi ng'ewangula eza World University Netball Championship\nAb'amasaza beegaanyi okulera ttiimu\nUganda egenze mu z'ensi yonna\nTTIIMU ya Uganda ey’okubaka esitukidde mu kikopo kya 2018 World University Netball Championship ezibadde ziyindira ku Yunivasite e Makerere n’eteekawo Likodi y’ensi esoose okutegeka empaka zino bukya zitandika mu 2014 ate n’eziwangula nga tebubiddwaamu.\nKatikkiro wa Uganda, Dr. Ruhakana Rugunda ng'akwasa Uganda ekikopo\nFayinolo ya World University Netball\nUganda 44-43 South Africa\nUganda yatuuse ku Fayinolo ne South Africa gye baabadde benkanya nayo obubonero 11 mu nsiike 6 buli omu ze yazannye wabula nga South Africa esinzaako obugoba 35 naye kino tekyalobedde Uganda kuwangula Fayinolo n’obubonero 44-43 mu muzannyo ogw’abaddemu okuluma obugigi, obunkenke n’okusaba Katonda mu buli lulimi.\nEmpaka zino zaatandika ku Mmande nga zeetabwamu amawanga 7 oluvannyuma lwa Namibia okuzivaamu ku ssaawa esembayo olwo, USA, Kenya, Sri Lanka, Zimbabwe, Singapore abaakutte eky’okusatu, South Africa ab’amalidde mu kyokubiri ne Uganda abategesi era ba Champiyoni be b’amazzeeko.\nImelda Nyongesa omutendesi wa Uganda obuwanguzi yabutadde ku kukolera awamu abazannyi kwe baayolesezza mu mpaka zino okuva we zaatandika wabula ne yeemulugunyamu ku ngeri ba ddifiri b’empaka zino gye babadde basalirizaamu Uganda naddala bwe yabadde ezannya ttiimu enene nga Singapore ne South Africa.\n“Ttiimu ebadde n’obumu ku kisaawe ate n’omutima gw’okufiirawo okufuna obuwanguzi ekisobodde okutuwanguza ekikopo ekisoose okuva 2014 nga newankubadde baddifiri babadde balina kyekubira,” Nyonges bwe yategeezezza.\nBungereza y’eyasooka okuwangula ekikopo kino mu 2014 ekyali e South Africa, South Africa n’ekitwala mu 2016 e Miyami ate Uganda y’ensi esoose okutegeka empka zino n’etwala n’ekikopo 2018.\nTtiimu za Rugby zeeswanta kutegeka mpaka za East Afrika


Bukedde Online - Kkooti ewadde Lukwago obukadde 600\nKkooti ewadde Lukwago obukadde 600\nKaija ayogedde ebifudde Bukedde ow’amaanyi...\nBawadde endowooza ku Ssemateeka\nAdded 21st August 2019\nLOODI meeya Erias Lukwago Kkooti Enkulu eragidde Gavumenti okumusasula ssente obukadde 600 ze yalina okufuna wakati wa 2013 ne 2016 bwe yali aggyiddwa mu ofiisi y'Obwaloodi meeya mu bukyamu.\nMu 2013 bakansala ba KCCA baagoba Lukwago mu ofiisi y’Obwaloodi meeya wabula nga tebaakuba kalulu Lukwago n'abasalira amagezi n'agenda mu kkooti. Baagenda okuddamu tuula okukuba akalulu oba nga bamuggyamu obwesige nga kkooti yabayimiriza dda kyokka ne bagenda mu maaso okugoba Lukwago mu ofiisi.\nGavumenti yagaana okusasula Lukwago omusaala n'akasiimo ke mu bbanga lya myezi 30 okuva bga December 2013 okutuuka May 2016 ng'egamba nti ebbanga eryo teyali mu ofiisi.\nOmwaka oguwedde Lukwago yaddukira mu Kkooti Enkulu n'aggula omusango ku Ssaabawolereza wa Gavumenti, Dayirekita wa Kampala, Jennifer Musisi ne minisita avunaanyizibvwa ku nsonga za Kampala Olive Kamya olw’okugaana okumusasula naye nabo ne balemerako nti tebasobola kukkiriza kumusasula kubanga teyali mu ofiisi ate yagaana okuggyayo emisango gyonna gye yali abagguddeko.\nOmulamuzi Andrew Bashaija yasaze omusango n'agamba nti Lukwago obutamuwa musaala gwe okumala emyezi 30 nga tali mu ofiisi kyakolebwa mu bukyamu kubanga bakansala baagenda okukuba akalulu okumuggyamu obwesige, kkooti yali emaze okubayimiriza ekitegeeza nti, byonna bye baali bakola tebyali mu mateeka.\nAgasseeko nti ekiragiro ekizza Lukwago mu ofiisi tekyali kimu wabula byali bya balamuzi abawerako kyokka baabijeera nga kati balina okumusasula ssente zonna ze yalina okufuna.\nLukwago abadde abanja omusaala gwa bukadde 563 nga zino kkooti eragidde zimuweebwe era n'egattako n’okumwongera obukadde 100 olw’okumulumya n’okumutaataaganya omugatte bwe bukadde obusoba mu 600 bagatteko ne ssente zonna z'asaasaanyiza mu musango guno\nLukwago azzeemu okubanja omusaala gwe


Bukedde Online - Afeze omusuubuzi obukadde 15\nAlumyeko munne okutu nga balwanira omukazi...\nAvunaanibwa okubba emmotoka abbye ne ttivvi...\nOMUKAZI agambimbwa okubba emmotoka mu Kampala bazzeemu okumukwata ng’afeze omusuubuzi n’amubbako ttivvi oluvannyuma n’amuwa ceeke enfu.\nNampinga baamukutte lwa kufera musuubuzi.\nRacheal Nampinga 39, owa Blue Homing birds e Muyenga yatwaliddwa ku poliisi y’e Katwe oluvannyuma lw’okufera omusuubuzi Kasim Lule ku dduuka lya Capital Central mu Kampala.\nNampinga omutuuze w’e Kisaasi mu Kitosi Zooni yakwatiddwa e Kisubi mu mmotoka ye ng’agenda ku kisaawe e Ntebe okulinnya ennyonyi ave mu ggwanga.\nPoliisi yamukiise kabangali yaayo n’atwalibwa ku poliisi e Katwe. Kasim Lule omusuubuzi wa ttivvi ku dduuka lya Capital Central yategeezezza poliisi nti; “Nga April 4, 2017, mukwano gwange Sandra yajja ne Nampinga ne nnamwandu wa Kafeero, Robinah Bisirikirwa okugula ttivvi. Nampinga yantegeeza nga ssente bwe zitali zaabuliwo.\nNamuwa ttivvi 11 nga zibalirirwamu 15,500,000/- n’ampa ceeke kyokka bwe nagenda mu bbanka ya KCB ne bantegeeza nti akawunti ye tekuli ssente era bagibanja! Nakubira Nampinga essimu ne mmutegeeza nti ceeke gye yampadde nfu.\nYanziramu nti tajja kunsasula era ssente nzeerabire kubanga alina abanene mu Gavumenti siyinza kumusobola.\nNagenze ku poliisi y’e Katwe ne nzigulawo omusango ku fayiro nnamba SD: 37/29/06/2017.\nPoliisi yamulinnye akagere okutuusa lwe yamukutte,” Lule bwe yategeezezza. Gye buvuddeko Nampinga yakwatibwa ekitongole kya Flying Squad e Katwe mu bubbi bw’emmotoka ng’omusango guli ku fayiro nnamba GEF 105/2016 kyokka n’ateebwa ku kakalu ka poliisi.\nNampinga bwe yatuusiddwa ku poliisi y’e Katwe, yategeezezza nti Lule tamumanyi era n’edduuka lye talimanyi.\nYagambye nti Lule agenderera kumwonoonera linnya. Nampinga akuumibwa ku poliisi y’e Katwe ng’okunoonyereza bwe kugenda mu maaso.


Ebirabo by’Omwoyo eby’ebyebyamagero webiri leero? Ebirabo by’omwoyo eby’ebyamagero ddala byakoma?\nOkusooka , kikulu okukitegeera nt ekibuuzo tekiri ku oba Katonda akyakola ebyamagero leero. Kiba kyabusiru era nga tekiva mu Bayibuli okugamba nti Katonda takyawonya bantu leero, takyayogera na bantu leero, era nti takyakola byamagero, bubonero , n’ebyweuunyisa leero. Ekibuuzo kiri nti oba ebirabo by’ebyamagero eby’omwoyo, ebyogerwako mu 1 Abakkolinso 12-14 bikyakola mu Kanisa leero. Kino si kibuuzo kyekimu ne, “ ddala Omwoyo mutukuvu asobola okuwa omuntu yenna ekirabo ky’Okukola ebyamagero. Ekibuuzo kiri inti ddala Omwoyo mutukuvu agaba ebirabo by’okukola ebyamagero leero. Okusingira ddala tukkiriza nti Omwoyo mutukuvu alina eddembe okugaba ebirabo nga bwaba ayagadde okusinziira ku kwagala Kwe. (1 Abakkolinso 12;7:11).\nMu kitabo ky’Ebikolwa by’Abatume n’ebaluwa, ebyamagero ebisinga bikolebwa Batume naabo bebali baweereza nabo. Paulo awa ensonga lwaki: “Mazima obubonero obw'omutume bwakolerwanga ewammwe mu kugumiikiriza kwonna, mu bubonero n'eby'amagero n'eby'amaanyi.” (2 Abakkolinso 12:12). Singa buli mukkiriza yali awereddwa obusobozi okukola obubonero, ebyamagero, n’ebyewunyisa, obubonero n’ebyamagero tebyandibadde kabonero kalaga oba omuntu Mutume. Ebikolwa 2:22 etugamba nti Yesu “yakkirizibwa” olw’ebyamagero,ebyewunyisa, n’obubonero. Kyekimu n’Abatume nabo balabisibwa okuba abaweereza abatuufu okuva eri Katonda olw’ebyamagero byebakola okuva eri Katonda. Ebikolwa 14:3 enyonyola obubaka bwenjiri okunywezebwa olw’ebyamagero Paulo ne Banabasi byebakola.\nEsuula 12-14 eza 1 Abakkolinso eyogera okusingira ddala ku nsonga y’ebirabo by’Omwoyo. Okusinzira ku suula ezo, “Abakristaayo” baweebwa ebirabo okukola ebyamagero (12:8-10, 28-30). Tetubulirwa mirundi kino gyekyalabikako. Okusinziira ku byetuyiga okuva ku byawandiikibwa wagulu, nti Abatume batekebwako akabonero okusobola okulaga oba batuufu, kirabika nga okuwa abantu ba bulijjo obusobozi okukola ebyamagero kyali kirala, era telyali teeka nti Abantu ba bulijjo balina okubeera n’obusobozi okukola ebyamagero. Ng’ogyeko Abatume nebebali bawereza nabo, Endagaano telina weragabantu ba bulijjo nga bakozesa ebirabo by’Omwoyo eby’ebyamagero.\nEra kikulu okutegeera nto ekanisa eyasooka teyalina Bayibuli nzijuvu nga bwetulina leero. (2 Timoseewo 3:16-17) N’Olwekyo, ebirabo by’obwanabbi, okumanya, amagezi nebirala byali byakuyamba Kanisa eyasooka okumanya biki Katonda byeyali abagaaza okukola. Ebirabo by’okulagula oba oby’obwanabbi okusobola okwogera mazima amaggya n’okubikkulirwa okuva eri Katonda. Kakano, olw’okuba nga okubbikulirwa kwa Katonda kujudde mu Bayibuli, “ebirabo ebibikula era ebiraga obubonero tebikyetaagisa, oba tebikyetaagisa mu kigera kyekimu nga byebyali mu Ndagaano empya.\nKatonda awonya abantu buli lunaku. Katonda ayogera, oba mu ddoboozi eliwulirwa,mu biroowo byaffe,oba mu ngeri gyetuwulira n’ebyo byetulaba. Katonda akyakola ebyamagero ebyewunyisa, obubonero era ebiseera ebimu abikola okuyita mu Mukristaayo. Wabula, ebintu tekitegeeza nti by’ebirabo by’Omwoyo eby’ebyamagero. Ensonga esinga okuba enkulu lwaki ebyamagero byali bikolebwa yali kulaga bukakafu nti enjiri yali ntuufu era nti Abatume bali batumiddwa Katonda. Bayibuli teyogera butereevu oba ebirabo by’okukola ebyamagero byaggwaawo oba byalekeraawo, wabula esima omusinji ogula lwaki bisobola okuba nga tebikolera mu kigera kyekimu nga byali bikola mu Ndagaano empya.


Bukedde Online - Abakristu bakubiriziddwa okukulembeza Katonda mu buli kyebakola\nAb'e Kalule Luweero bakubiriziddwa obutalinda...\nABAKRISITU bakubirizidwa okusooka okulowooza kwebyo katonda byayagala nga tebanakola kintu kirala kyona.\nBino byabagambidwa Rev Fr Simon peter Kikomeko bwanamukulu we kigo kya Ourlady of Fatima Nakulabye bweyabadde akulembeddemu mmisa ku kisomesa kya St Kizito Sub parish Namungoona ku ssande ku lunaku lw'okujaguza olunaku lw’omutuukirivu waabwe Kizito omuto ate ssaako n'okuweza emyaka 36 bukyanga kisomesa kino kitandikibwawo.\nFr yagambye nti okwesiga katonda n'okusoosowaza ebyo byayagala yengeri yoka abakrisitu gyebasobola okutambula obulungi ate ne kibayamba okunywerera mu ddiini awamu n'okukuza obulungi abaana.\nEyabadde omugenyi omukulu ku mukolo guno Emmanuel Muwonge omusomesa ku Ndejje university yasabye abakiriza okwetanira okuwaayo ennyo eri omukama kisobozese bannaddiini okudukanya obulungi emirimu gya klezia.\nMungeri yeemu yagambye nti omukrisitu buli lwa waayo eri omukama ekyo kyawaddeyo kikubisibwamu emirundi mingi ddala nayongera okufuna byabadde talina.\nKumukolo guno abakrisitu basonze ssente okuyambako omulimu gwebaatongozza omwaka ogwaggwa ogw’okuzimba enyumba za bafaaza awamu ne woofisi ze klezia nga Muwonge eyabadde omugenyi omukulu yasonze 2,000,000/=.\nYe John Ssenkubuge Kisaawe ssabakrisitu we kisomesa kino yagambye nti,nga tujaguza okuweza emyaka 36 esira tulitadde nnyo kukuzimba ekisomesa kino era nasaba abakrisitu bona okwenyigira mumulimu gw’okuzimba nga mutoola kwebyo ebitono byemulina\nRev Fr Simon peter Kikomeko


Bukedde Online - Gwe banjudde n'alimba empeta bamummye omukazi-Omuko ebintu abizzizzaayo\nYunivasite y'e Makerere etikkidde abayizi...\nKasozi n’omugole Sylivia Namirembe ku mukolo gw’okwanjula.\nOMUKO yabuuse mu mmotoka ng’ekyatokota, abazadde ne bamanyiirawo nti omutawaana guzze!\nBaabadde bakyamwaniriza, n’abeesooka nti: Nkimye mukazi wange! Baamukkakkanyizza ne bamuyingiza eddiiro nga bwe bamusaba ensonga azikwate mpola kubanga kyabadde kigenda kulabika bubi, amaka agaabaddemu omukolo gw’okwanjula ku Lwomukaaga oluwedde ate okugwamu ensasagge.\nBino byonna omuko Mohammed Kasozi yabadde takyabiwulira era yeekandazze nga bw’aluma n’emba nti: Njagala mukazi wange, bwe mumulemera nga mumpa buli kintu kye nnabawadde!\nNnaalongo ne Ssaalongo Nathan Ssekaayi baabadde bakyesisiggiriza, omuko kwe kulagira abavubuka be yabadde azze nabo, okutandika okutikka ebintu, kimu ku kimu nga bagoberera ebiragiro bya Kasozi.\nBaatandikidde ku ntebe ez’omu ddiiro (sofa), olwo ne balumba entebe ey’olugalaamirizo gye yabadde atonedde taata!\nYatandise okusonga ku buli kintu kye yabaleetedde okuli akasawo ka ssukaali, akasawo k’omuceere ekifaananyi kya Ssaabasajja n’ekya Nnaabagereka, Maapu ya Buganda wamu ne Satifukeeti z’Obwakabaka; olwo abazadde ne bamanya nti takyatembeka!\nOkumanya omuko yazze amazeeko, yaleseeyo emmotoka ya buyonjo gy’atera okutambuliramu bulijjo n’ajjira mu Kabangali era kuno obwedda kwe batikka ebintu era abaabadde babirabira ewala baasoose kulowooza nti Ssaalongo alumbiddwa bawannyondo ba kkooti.\nSsaalongo ne Nnaalongo baayise muwala waabwe Slyvia Namirembe y’aba akkakkanya ‘Bba’ kyokka omuwala yabadde agezaako okumuwooyawooya n’amwambalira nti: Ku bibiri londako kimu, okukutuuza mu mmotoka eyo tugende, oba okutikkako ebintu bye nnaleese byonna!\nAbatuuze b’e Nakuwadde – Bulenga baakung’aanye okulaba ekigedde ewa Ssaalongo era okwetegereza nga ye muko eyabadde aloolera mu kidaala ennaku ssatu emabega.\nBaamuwabudde nti ekyo ky’akola tekikolebwa ku buko, wabula n’abaanukuza ekkabyo nti: Twakalaba obuko!\nOmugole Namirembe nga yeecwacwana eggulo.\nAKAKWAKKULIZO K’EMPETA KAZIZADDE\nkasozi ne Namirembe baalabagana mwaka guwedde era ne basiimagana, wabula omuwala n’ategeeza omusajja nti tebayinza kugenda mu maaso okuggyako ng’agenze mu bazadde.\nKasozi yasooka kukyala mu August 2015 era ne bakkaanya okwanjula kubeerewo nga December 19, ate embaga ebeerewo enkeera nga December 20, 2015.\nKyokka omuko yawandiika ebbaluwa mu November ng’asaba emikolo gyongerweyo kimuwe akadde okwetegeka obulungi kubanga okwanjula n’embaga byalina kubeerawo mu wiiki emu.\nYabasaba okwanjula kussibwewo nga January 16, 2016 ate embaga ebeerewo enkeera ku Ssande nga January 17, mu Kkanisa ya Wood Word of God e Nakuwadde – Bulenga.\nOkwanjula kwatambudde bulungi, kyokka ne wabaawo akagugulano ng’abako banaatera okusiibula. Kasozi yabadde ayagala agende ne mukaziwe ng’agamba nti okuva lwe bakkirizza okumuzaala, omukazi yafuuse wuwe kyokka abazadde ne bakigaana nga bagamba nti kimenya entegeeragana gye baalina mu kusooka n’amateeka g’Ekkanisa.\nOkuva ku Lwomukaaga, Kasozi abadde akubira bakoddomibe amasimu n’abazadde ng’abapeeka okusindika Namirembe atandike okufumba kubanga mukaziwe bwoya! Baamubuuzizza lwaki tayagala kusooka kugattibwa nga bwe kyakkiriziganyizibwako, n’ategeeza nti ssente ezandikoze embaga zaggweeredde mu kwanjula.\nBaamutegeezezza nti bagenda kumugumiikiriza okutuusa lwalifuna ssente ezitegeka embaga, kyokka n’akigaana ng’agamba nti ssente zijja kwanguwa okuwera nga bali wamu ne Namirembe.\nBeebuuzizza ku Namirembe naye n’agaana okugenda ewa Kasozi nga tasoose kumukuba mpeta kubanga ayinza okuba ne bye yeetangira ebiyinza okumufuukira ekizibu mu maaso awo. Abazadde nga tebeesazeemu baasazeewo okusimba nnakakongo era Kasozi bwe yalabye beeremye, kwe kukola olulumba.\nKabangali omuko kwe yatisse entebe ze yabadde atutte mu kwanjula nga yeggyawo.\nOMUKO ADDUKIDDE MU KISENGE KYA MAAMA\nWaabaddewo akasattiro ng’omuko yeekengedde ekibinja ky’abatuuze abaabadde baagala okutwalira amateeka mu ngalo bamukube nga bamulangira ‘obukopi’, n’adduka ne yeesogga ennyumba era mu butanwa yeesibidde mu kisenge kya Maama amuzaalira omukazi. Eby’embi, maama naye yasangiddwa ali mu kisenge nga mw’asinziira okuwulira ensasagge eri mu luggya.\nMaama yabuuse n’alinnya akatanda aka waggulu, n’aleka omuko nga yeekukumye wansi w’ekitanda. Maama yayanguye n’abandula oluggi era Ssaalongo ne batabani be ne bayisa omuko emmanju ne bamukukusa okumutwala mu maka ga Drake Kitandwe ali ku muliraano. Ab’akakiiko ka LC I baakung’aanye ne bakkakkanya abatuuze era emmotoka eyakimye ebintu n’esimbula wabula yatutte ntebe zokka ezaasangiddwa nga zimaze okutikkibwako.\nOmusumba Samuel Luwandagga owa Nakuwadde Christian Fellowship yagambye nti Kasozi bwe yateese abazadde ku nninga, baakoze Omugole Namirembe nga yeecwacwana eggulo. okunoonyereza ne bakizuula nti alinayo omukazi omulala e Mityana era baagattibwa empeta. Kasozi yali Musiraamu kyokka n’alokoka era olumu yeeyita Musumba.\nAbooluganda lw’omukazi baalumirizza omuko obutabeera mwesimbu era yabateeka ne mu kaseera akazibu wiiki ewedde nga poliisi emukutte ku misango gy’okulyazamaanya ensimbi 6,500,000/= era abamu ku booluganda beenyigira ne mu kumweyimirira ku Lwokutaano nga batya okuswala nga talabiseeko ku mukolo gw’okwanjula ogwalina okubaawo enkeera.